
DIALUNA merdia den un entrevista den e noticiero di Enfoke, e 
lider di partido Accion21, Miguel Mansur a haci un serie di declara- 


cion hopi interesante pero cu ta pinta un panorama politico no 
mucho cla pero tambe controversial. 


AWEMainta a tuma nota cu un biaha mas sr Mansur ta papia cu 
tempo a yega pa un politica nobo y cu pueblo ya no ta interesa 


den e politica tradicional, indicando aki den direccion di partido 
MEP y AVP. Hopi politico ta uzando e lema aki, esta politica tradi- 
cional den un intento pa kibra e sosten grandi di e pueblo votado 
na e dos partidonan aki ya cu como politico serio, ta dificil pa 


kere cu na 2021, votadonan a duna e dos partidonan grandi aki, 
un sosten di 39.049 voto total cu sin duda ta un mensahe cla di 
un confiansa cu tin den pueblo pa e dos partidonan aki. 


Accion21 a logra un total di 3403 voto cu tabata net suficiente pa 


logra un asiento pero esaki pa sr Mansur cu ta papia di un politica 
nobo, esaki ta nifica cu mas cu 30 mil di votadonan tin cu bolter 
pa cumpli cu su deseo y di otro politiconan rival. Otro declaracion 
cu a lanta atencion di hopi hende ta caminda Mansur a mustra cu 
tanto den caso di Gerlien Croes y Rycond Santos do Nascimento, 


e rumbo politico nobo cu nan a tuma, lo por ta a base di loke nan 
“sponsor” a dicidi cu nan tin cu haci, confirmando den cierto 


forma, cu den politica sponsornan ta hunga un rol grandi y lo por 
ta determina kico un politico y su partido tin cu haci, lo sin duda 
no ta algo nobo, pues no ta un politica nobo. Kisas e momento 
mas resaltante ta e momento cu papiando riba situacionnan cu 
a surgi entre e dos ministernan di RAIZ contra di otro coleganan 


di Gabinete Wever Croes, sr Mansur a mustra su decepcion den 
e posicion cu e dos Ministernan di RAIZ, esta Ursell Arends y 
Geoffrey Wever a tuma den ultimo lunanan, cu no tabata posi- 
cionnan cu ta mustra cu nan ta sigui nan propio principionan. 


Dado momento Miguel Mansur a mustra claramene: “Ni Ursell 
como Geoffrey tin bala,” cual a un dicho na Papiamento pa 
describi cu nan ta cobarde y cu nan no ta para como homber pa 
defende nan vision y principio. 


Na mes momento tin cu menciona cu siendo un partido cu tin 
un solo asiento den Parlamento y cu a ricibi sosten di 3403 voto 
na 2021, no tin indicacion cu pa Miguel Mansur como lider di 
Accion21, lo ta haciendo un esfuerso maximo pa pueblo haya un 
partido cu en berdad lo por desplasa e dos partidonan grandi cu 


ta MEP y AVP. 


E politico cu sr Mansur ta presentando ta cu e meta politico di su 
pa su partido sigura un of mas asiento den Parlamento y carga e 
speransa di forma un coalicion cu un of mas partido pero hasta 


pa esey na e momentonan aki, ta cierto duda cu esey lo por ta 
posibel!! 


DIARANSON Minister Maduro di Finansa a 


ricibi e grato noticia cu e compania di rating 
Fitch Ratings ta revisa nan mira riba Aruba, 
di stabiel pa positivo. Esaki ta un ‘upgrade’ 
cu ta refleha e bon direccion di Aruba su 
economia y finansa publico. 


Na februari Fitch Ratings tabata na Aruba 
pa asina por haci un evaluacion economico 
y financiero di nos Pais. Nan a reuni cu 
varios persona y instancia pa asina por 


formula nan opinion cu ta keda refleha den 
e rapport cu a keda publica diaranson 13 
di maart 2024 cu ta disponibel via https:// 
www.fitchratings.com/research/sover- 
eigns/fitch-revises-aruba-outlook-to-posi- 


tive-affirms-at-bb-13-03-2024 . 


Den su rapport Fitch Ratings ta duna recon- 


ocemento na e trabou serio cu ta wordo 
haci pa Aruba por recobra e credibilidad 
financiero cu a keda afecta den e añanan 


di e pandemia. Fitch ta duna Aruba credito 
pa e decisionnan fiscal cu a wordo tuma pa 


stabilisa Aruba su finansa publico. Fitch ta 
positivo tambe riba e manera cu Aruba a 
bin ta maneha e debe y e disciplina finan- 
ciero hiba pa por baha debe di Aruba. Ta 
pasonan importante cu ta hiba Aruba mas 
cerca di e ‘investment rating’ cu nos Pais 
tabata gosa di dje cerca Fitch net prome cu 


e pandemia. 


Minister Maduro ta gradici tur persona 
y instancia cu a reuni cu Fitch, special- 


mente e ekipo di Departamento di Finansa 
cu a haci un trabou grandi pa percura pa e 
trabounan haci por a keda splica y prueba 


na Fitch Ratings. Masha danki y pabien na 
Pueblo di Aruba cu e logro bunita aki na 
bienestar di Aruba. 


Lider di Accion 21 


“Ursell y tampoco Geoffrey tin bala” 


Minister Maduro di Finansa ta informa: 


Fitch ta ‘upgrade’ Aruba cu un ‘positive outlook’ 
den nan evaluacion economico y financiero 


Ta reconoce e trabou serio pa recobra e credibilidad financiero di nos Pais 

INTEGRIDAD den politica a bira un ‘montaña’ demasiado 
halto pa algun politico subi pero ta net esunnan cu no por 
subi, ta esunnan cu ta para na pia di cero ta sclama pa e 
montaña aki baha su mes na nan pia. 


En realidad por bisa cu pa un persona considera su mes 
integro, e mester por tin principio propio y mas cu tur cos, 
e tin cu respeta su propio principionan aki y mas y mas 
pueblo por tuma nota cu politico cu ta propaga integridad, 
ta e prome nan pa bandona nan principio como politico ya 
cu e nificacion di e palabra integridad, ya no a cuadra cu nan 
vision politico. 


Principalmente politiconan cu ta den gobierno of esunnan 
cu ta sostene gobierno, a mal uza e palabra “integridad” ora 
cu esaki politicamente tabata cumbini nan pero na momento 
cu realidad a bati na porta pa nan demostra na pueblo cu 
nan ta para pa principio pa integridad, nan ta “chicken-out” 
malamente. 


Den e actual coalicion na mando, tin cantidad di ehempel 
caminda e pensamento riba goberna cu integridad, tabata 
un ilusion y nada mas y un biaha mas ex lider di MEP, sr 
Nelson Oduber ta haya rason, esta cu campaña ta un cos y 
gobernacion ta otro cos!! 


Hopi den ultimo dianan aki a cuestiona e posicion politico un 
biaha mas di partido RAIZ y principalmente su lider Ursell 
Arends, kende tin e ministerio encarga cu asuntonan di inte- 
gridad pero pueblo por a conclui for di masha dia, cu e Vice 
Prome Minister di pais Aruba, ta pretende cu pa principio 
e ta para pa integridad pero ora su interes politico ta den 
wega, e no ta menciona e palabra aki of e no mas kico ta nifi- 
cacion di e palabra. 


Lider di RAIZ na varios ocasion den pasado a mustra cu su 
organisacion NO ta kere den un refineria mas na Aruba y 
cu nan ta kere sigur como minister di medio ambiente, den 
energia limpi y cu nan no ta mira un reapertura di refineria 
di San Nicolas algo factibel mas. 
Wel e posicion aki a dura solamente algun luna ya cu reci- 


entemente colega di Arends, esta Minister di Energia, 
Glenbert Croes, a bin dilanti y anuncia cu gran fanfaria cu 
“nos yiunan, nos nietonan, nos bisanietonan” nan futuro ta 
sigura ya cu a haya un compania Mericano pa bin sigui bora 
pa petroleo cu gas. 


Un proyecto cu ta liña recta contra e vision y “principio 
politico” di partido RAIZ pero segun lider di partido riba su 
facebook page, “no tin nada di controversia, ni algo cu por 
causa problema den coalicion existente.” 
Ta mesun lider di RAIZ aki den su acuerdo di goberna- 
cion firma cu lider di partido di MEP, a pone como un di e 
puntonan cardinal di e acuerdo aki, cu “mester respeta tur 
palabracion haci cu Hulanda y cu mester ehecuta esakinan.” 


Awe Ursell Arends ta Vice Prome Minister pa un Prome 
Minister Evelyn Wever Croes, cu practicamente no a cumpli 
cu ningun acuerdo firma cu gobierno Hulandes pero aki un 
biaha mas e “principio politico” ta bay perdi ya cu e puesto 
di Minister y tur su luho cu e ta trece cu’ne, ta mas impor- 
tante pa un lider cu a lubida su principio como politico. 


Un lema politico cu a haci Ursell Arends haya hopi voto den 
eleccion di 2021, tabata caminda  el a mustra cu “NOS NO 
TA NAN” indicando cu nan no ta para pa cosnan cu MEP 
tabata haci den pasado. 
Awe partido RAIZ ta ser reconoci pa un dicho masha conoci 
tanto aki na Aruba como Hulanda, esta: “Geld is de wortel van 
alle kwaad” loke na Papiamento ta “Placa ta e RAIZ di tur e 
maldad” (politico sigur.) 


A N A L I S I S 


Politico cu no tin principio no 
por ta politico cu integridad 

FUNDACION Parke Nacional Aruba ta na altura di activi- 
dadnan cu ta tumando luga riba Isla di Oro y ta activamente 
haciendo tur cos posibel den e organisacion su capacidad 
legal pa pone un stop n’e actividadnan cu ta tumando luga. 
Isla di Oro ta un area cu ta cay bou di maneho di Fundacion 
Parke Nacional Aruba. E mangelnan ta un especie protegi pa 
ley y e area tambe ta cay den ‘Natuur Gebied’ Nieuwe aanwi- 
jzing domeingronden als natuurreservaat (AB 2020 no. 67) 
y Ruimtelijke Ontwikkelingsplan met Voorschriften 2021 
(AB 2021 no. 123) mientras cu e isla mes y e lama ta cay 
den Marine Protected Area (MPA) esta Landsbesluit Parke 
Marino (AB 2018 no. 77) – haciendo e area aki un grado di 
proteccion halto. 
Adicionalmente, e area aki tin reconocemento internacional 
como un Key Biodiversity Area (KBA) door di IUCN y ultima- 
mente a wordo clasifica como un RAMSAR gebied (RAMSAR 
Site no. 2526) – dunando e area akinan mas balor ainda. 
Fundacion Parke Nacional Aruba ta comprometi na e protec- 
cion di e area importante aki – e unico area na Aruba unda 
ainda nos ta wak e ‘Poder di 3’ conecta na otro sanamente, 
esta e mangelnan, yerbe di lama y e rifnan di coral – 3 dife- 
rente sistema ecologico crucial cu hunto ta prove un variedad 
di beneficio pa e ser humano y Aruba su medio ambiente. 
Dialuna 11 di Maart 2024 bestuur di FPNA a ser alerta di 
actividadnan cu ta pasando y inmediatamente a bay den 
accion pa manda un Proforma Bezwaarschrift. Informacion 
cu FPNA a ricibi ta cu no tin un aanlegvergunning y cu esey 
ta evaluando pasonan legal. 
Ta di hopi tempo caba FPNA tin wowo extra riba e area di 
Isla di Oro y den augustus di 2023 a bin haya sa cu Isla di 
Oro a ser cumpra y asina a manda un carta oficial dia 28 di 
augustus pa DIP indicando cu no lo duna permiso pa ningun 
desaroyo riba Isla di Oro. 
Den november 2023, FPNA a wordo contacta door di J.O.B. 
Holding & Management y a ser invita pa bay un meeting pa 
compronde kico ta e intencion cu Isla di Oro. Dia 4 di januari 


2024, FPNA a responde na J.O.B. Holding & Management cu 
un carta unda cu a indica cu no ta bay di acuerdo cu ningun 
desaroyo pa Isla di Oro. 
Siguientemente dia 18 di januari 2024 J.O.B. Holding & 
Management a invita FPNA conhuntamente cu otro organ- 
isacionnan local pa un stakeholder engagement session unda 
cu nan a informa cu nan lo ta haciendo diferente trabounan 
riba Isla di Oro y no a presenta un plan concreto cu por ser 
revisa. No obstante e posicion di FPNA no a cambia. 
FPNA no lo sostene ningun plan di desaroyo den e area aki. 


Declaracion Proactivo 


FPNA ta activo den defensa di Isla di Oro 

CIFRANAN nobo publica riba gastonan di cas, ta bolbe 
confirma cu mientras ta papia di un economia fuerte y stabiel, 
miles y miles di cas na Aruba ta pasando den momentonan 
sumamente dificil financieramente. 


Pa luna di Januari 2024, a stipula cu e ‘bestaansminimum’ 
mensual pa un cas di famia, cu ta consisti di dos adulto 
(mayornan) y dos mucha ( yiunan) cu nan edad ta varia di 0 
te cu 15 aña, a keda determina cu e mester ta Afl. 5462,00. 


Esaki ta encera cu tabatin aumento di Afl. 99, loke ta igual 
cu 100 florin, si bay compara e suma aki cu luna di Januari 
di 2023 cu tabata e suma di Afl. 5363,00. 


Esaki a wordo causa principalmente door di subidanan di 
respectivamente, Afl. 65 y Afl. 29, den e sectornan di cuminda 
y bebida no-alcoholico y tambe comunicacion. 


Sinembargo loke ta haci e aumento aki mucho mas cu 100 
florin ta e hecho cu miles di cas aki na Aruba, pa hopi tempo, 
no a alcansa nunca di tin entrada igual cu loke e “berstaans- 


minmum” ta prescribi ya cu semper mayornan den un cas 
di cuater hende, no a logra alcansa e suma aki ya cu si nan 
ta gana ‘minimumloon’ loke den hopi famia ta e caso, nan 
ta bibando c’un entrada cu ta casi 50% bou di e ‘bestaand- 
sminimum.’ 


E ‘bestaansminimum’ ta e nivel minimo di entrada cual ta 
wordo percibi cu ta necesario pa logra mantene un nivel di 
bida adecuado den un cierto pais. 


Usualmente 
e 
‘bestaansminimum’ 
ta 
wordo 
deter- 
mina dor di calcula e gasto di tur e recursonan esen- 
cial cu un adulto ta consumi den un luna of aña. 
Generalmente esaki ta wordo yama un indice basico di nece- 
sidad y e ta varia segun e prijs di cuminda, paña, vivienda, 
transporte y otro articulonan den e “canasta”. 
Escalanan di ekivalencia ta wordo uza pa ahusta e nivel 
minimo di entrada percibi pa hogarnan di diferente tamaño 
y composicion. 


E escala ta asigna un peso di 1.0 pa e prome adulto y 0.5 pa 
cada adulto adicional den 
e hogar (edad 16+) y un 
peso di 0.3 pa cada mucha 
(edad 0 15 aña). 
E 
‘bestaansmin- 
imum’ 
ta 
basa 
riba 
cifranan 
di 
e 
rapport 
“ B e s t a a n s m i n i m u m 
2010” y ta wordo actu- 
alisa 
mensualmente 
pa 
cu inflacion uzando e CPI 
mensual. 
Awor loke no ta ser calcula 
den e cifra pa yega na e 
‘bestaansminimum’ ta e 
hecho cu mesun famia di 
4 persona aki, tin cu para 
scol pa e dos yiunan, tin 
cu saca mas placa pa 
aumento di gasolin, saca 
mas placa pa aumento di 
prijs di awa y coriente y 
tur otro aumento cu tin cu 
no ta ser uza den e calcu- 
lacion pa yega na e ‘besta- 
ansminimum’ aki. 


“Bestaandsminimum” ta mustra 
buraco financiero grandi pa hopi famia 

Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


“SI bo kier ta un gañado na bo cas of den bo partido ta 
un cos, pero cu bo ta gañado pa pueblo, den parlamento 
y internacionalmente, ta causa cu awe nos tin un stagna- 
cion den relacion cu Hulanda”. Esaki e lider di oposicion, 
mr. Mike Eman a declara hunto cu colega drs. Mervin Wyatt 
Ras, dilanti di e oficina di Vertegenwoordiger di Hulanda, 
referiendo na Evelyn Wever Croes. 


E declaracion di e lider di AVP, mr. Mike Eman ta bini a RAIZ 
di locual a keda publica den prensa Hulandes recientemente 
relaciona cu un carta di Secretario di Estado pa asuntonan 
di Reino, van Huffelen na Eerste Kamer caminda cu Prensa 
Hulandes ta bisa cu Alexandra van Huffelen lo a laga Eerste 
Kamer sa lo siguiente: “Het beeld dat de minister president 
van Aruba in de brief van december aan uw kamer schetst 
herken ik niet”. 


Esaki ta un forma diplomatico di Secretario di Estado pa 
informa Eerste Kamer cu na su parecer Evelyn Wever Croes 
ta bisa cosnan cu no ta cuadra, cu cosnan no ta manera e ta 
pinta nan, den un otro palabra Evelyn Wever Croes ta gaña 
miembronan di Eerste Kamer, e lider di oposicion ta cita. 


Awor atrobe Evelyn Wever Croes a bay Hulanda y prensa 
Hulandes a raporta cu “gesprek Wever-Croes met van 
Huffelen leidt tot niets”. Ta obvio cu si bo a bay cu un otro 
propuesta bo mester sa cu e reunion lo conduci “naar niets”. 
E hecho cu toch bo ta bay ta indica cu simplemente ta uza 
e bishita di Hulanda como capa di un bishita di trabao, pero 
en realidad ta mustra cu esey no ta e caso. 


Tur e gañamentonan aki di Evelyn Wever Croes den palabra- 
cionnan cu Hulanda cu a sali prome bes na cla den e acuerdo 
pa e LAFT cu Evelyn a laga su miembronan di Parlamento 
cambia pa despues bisa Hulanda “cu e no sa di nada”. 
Awor cu e RAFT ta e mesun gañamento aki ta locual a pone 
Hulanda duna Aruba un “boete rente” riba un fianza di mas 


di 900 miyon florin. 


Y mientras cu un debe di 900 miyon florin ta colga riba e 
cabes di e pueblo Arubano, Evelyn ta sigui keiro rond mundo 
sin resultado, e biaha aki na New York. Wever-Croes ta sigui 
hunga su wega di flip flop, firmando algo na Hulanda y 
bisando otro cos den Parlamento na Aruba, causando un 
daño na e reputacion di Aruba. 


“Nos si a prepara notanan y proceduranan pa haya e aten- 
cion na momento cu a bay Hulanda, riba propio costo na 
November y December y nos presenta e proposicion di 
fraccion di AVP, den un nota bon documenta, pa cambia e 
debe di Aruba pa un fondo di inversion destina pa ense- 
ñanza, infrastructura, barionan, caretera, schoolnan, poder 
compra, economia y innovacion,” Eman a comenta. 


Fraccion di AVP si a prepara un alternativa y a papia cu e 
lidernan politico importante de Parlamento y actualmente 
den formacion di e proximo gobierno, ademas di Raad van 
State, y Ministernan di Estado. . 
Y ta bon pa menciona cu e propuesta di AVP tin procedencia, 
caminda Portugal den pasado a opta pa cambia e debe di 
Cabo Verde pa un fondo di inversion. P’esey mr. Mike Eman 
ta convenci cu riba e prome dia cu AVP keda eligi pa dirigi e 
proximo gobierno di Aruba, e ta subi avion pa regla e asunto 
aki y asina e 900 miyon aki no ta un debe mas pa pais Aruba, 
pero ta converti den fondonan pa trece alivio den costo di 
bida, crea trabou, renoba bario, renoba enseñansa y alivia 
sector di cuido medico. 


Lider di AVP, mr. Mike Eman: 


Engañonan di Evelyn atachando credibilidad di Aruba na Hulanda 

DIA 13 di maart, ta un fecha cu nos no por lubida. Riba un 
fecha manera esaki, 28 aña pasa, un avioneta di Avia Air a 
cay na Venezuela, na momento cu esaki tabata falta algun 
minuut mas di vuelo, pa yega Aeropuerto di Punto Fiho, unda 
tur hende a fayece. 
Riba un dia manera esaki, Aruba a hay’e confronta cu e 
pandemia di Covid. Aruba a conoce un shut-down, manera 
hopi pais rond mundo. Aña 2020, tabata un aña dificil pa 
Aruba, unda tur cos practicamente a paralisa. Awe despues 
di 4 aña, Aruba a sa di recupera economicamente fuerte, 
danki pa su turismo, e unico pilar economico te awor. Ban 
sigui cuid’e. 


ELECCION ta dilanti porta? Nos ta bisa cu si, maske di 
acuerdo cu ley, esey lo ta otro aña 2025. Pero si mira e 
controversia cu tin den Gabinete Wever-Croes II, por bisa 
cu un ora pa otro lo ranca e plug. T’e momento oportuno ta 
spera. 


DIANAN pasa tabatin masha discusion riba parti di un ley 
di nos buki nobo di Procedimento penal cu ta un proceso cu 
a cuminsa for di 2012. Hopi a cuestiona e alargamento di 
e detencion preventivo den celnan di Polis, cu a ser masha 
cuestiona, pa su falta di higiena, ta sushi, etc. etc. Anto e 
pregunta aki, pakico Gobierno (Minister di Husticia) no por 
percura pa tene e celnan di Wardanan di Polis limpi? Te esey 
so te problema, pa cual tin periodista (2) ta bisa cu AVP a 
casa cu MEP? Nos ta kere cu pa haci trabao periodistico mas 
serio y al caso, cu periodistanan tambe mester mehora nan 
propio conocemento, e.o. di henter procedura penal nobo 
aki. 


HACI periodismo, no nifica lastra hende, husga otronan 
comosifuera nan mes ta Hues. Mira p.e. caso di Gino Winklaar, 
sin cu su persona a bay Corte mes, pero ya a bisa cu e no 
por traha como Polis mas. Den bida, semper tin un “second 
chance”. 


ALGUN siman pasa, tabatin un explosion riba tereno di 
Refineria di Aruba, unda dos persona a keda herida, pero 
mescos nan por a perde nan bida tambe. Gerencia di RDA, 
hunto cu Minister Glenbert Croes a bisa di lo laga haci un 
investigacion. Awe nos kier puntra, con a para di dicho inves- 
tigacion? RdA ta di pueblo y pueblo tin derecho di sa tog? 
E trabao aki ta di Parlamento, pero Parlamento ta na soño 
y no ta haci pregunta. Mescos cu poco dia pasa, tabatin un 
incidente na Aeropuerto, ora cu un di e tankwagen di RDA 
tabata tank un avion, y a surgi un candela. Danki Dios esnan 
presente a interveni y asina evita un desaster, cu conse- 
cuencianan serio pa Aruba. 


AWOR ta resulta cu Aeropuerto di Aruba por wordo 
degrada for di categoria 1, pa falta di bon ekipo di Cuerpo di 
Bombero, ICAO no ta haci wega cu asuntonan tan serio. Si 
Aruba wordo degrada, Minister Rocco Tjon mester saca su 
conclusion. 


ECONOMIA di Aruba ta mustra un crecemento prospero, 
mientras cu finansa di Gobierno tambe ta mustra un imagen 
positivo. Segun e Colegio di Supervision Financiero di Aruba 
(CAft), awo t’e momento pa Aruba tuma e posicion finan- 
ciero faborabel aki pa realisa mehoracion structural den 
finansa di Gobierno y pa aumenta e resistencia economico. 


UN maneho di presupuesto prudente y reforma structural 
den siguridad social y mercado laboral ta esencial den esaki. 
Aruba tin un surplus den su presupuesto cu ta di minimo un 
porciento (1%) di e producto interno bruto (GDP). Pero e 
gastonan halto di interes, cu actualmente ta casi 1/5 parti di 
e presupuesto, ta forma un riesgo y por pone gasto of inver- 
sion na peliger den futuro. Pago di debe ta crucial segun 
e CAft. 


AWOR cu tin espacio presupuestario, segun  CAft, t’e 
momento ideal pa realisa e reformanan necesario. Den cuido 
di salubridad ta tuma paso pa control structural di gasto 
y CAft ta wak un cuadro di gasto como un instrumento positivo 
di control. Pa siguridad social y mercado laboral, >>> 


DI TODO UN POCO PA 
REFLEXIONA 

CAft ta conseha reforma cu ta haci nan mas dinamico sin 
aumenta e carga di gasto. 


RIBA tereno fiscal, Aruba ya a tuma paso pa fortalece e 
sistema di belasting, pero e sistema di belasting indirecto 
ta keda fragmenta y compleho. Un transicion pa un sistema 
mas simpel, manera un belasting riba balor agrega (BTW), 
ta recomendabel pa un miho cumplimento. Gobierno aki lo 
ehecuta esaki, mirando cu nos ta para dilanti di eleccion? 


NA April awor Hues lo tende su Asociacion di Radio y e 
organisacion DUCAPRO. Awor cu nos ta den luna di celebra- 
cion di nos Dia Nacional (18 di maart), ta surgi e pregunta: 
Unda Parlamentario y Ministernan representando cultura y 
musica y propiedad intelectual na Aruba a keda den e asunto 
aki? 
A lubida riba nan pan di cada dia, derecho y nan propiedad 
intelectual. Ta derecho y propiedad intelectual di artistanan 
pafo di Aruba so ta conta anto? 

BOU di tratamento medico ta inclui materialnan di cuido 
cu ta necesario pa e aseguradonan por hiba un bida mas 
normal y saludabel cu ta posibel. Despues di e proceso di 
destaho publico, Organo Ehecutivo AZV (OE AZV) ta informa 
tur su aseguradonan cu ta usuario di material di inconti- 
nencia (pull ups, kathethers, etc.), cu entrante 1 di april 
2024 tin un proveedor nobo y esaki ta bira Visser Trading. 


Danki 
OE AZV ta haci uzo di e oportunidad pa gradici Martijn 
Trading kende e ultimo añanan tabata e proveedor y a duna 
servicio na e grupo di aseguradonan aki cu tabata alrededor 
di 2600 persona. Yegando final di nan contracto, Martijn 
Trading lo haci su maximo esfuerso pa un traspaso trankil y 
entregamento di e material manera custumber (of cu ainda 
falta) na e aseguradonan di AZV. 


Pa cu esaki ta pidi pasenshi di parti di e aseguradonan ya 


cu tabata tin poco contratiempo cu e yegada di e material 
for di exterior, sin embargo Martijn Trading ta haciendo su 
maximo esfuerso pa cumpli cu cada asegurado. 


Bon bini 
Visser Trading desde 1 di april lo keda encarga cu e entrega- 
mento di e material di incontinencia. Nan mes lo comunica 
cu e grupo di asegurado. OE AZV ta pidi cada asegurado 
-usuario di material di incontinencia- pa tuma nota di e 
cambio importante aki y duna oportunidad na Visser Trading 
pa cumpli cu nan tarea nobo aki. 


Contacto 
Pa e aseguradonan cu tin pregunta of kier haya mas informa- 
cion, por tuma contacto cu: Visser Trading, Italiëstraat 24, 
Oranjestad, persona di contacto ta señor Raymbert de Kort 
na email rdekort@visserpharma.com of telefon 585-0101 
(WhatsApp). 


DIASABRA dia 16 di maart 2024, Polis di 
districto di San Nicolas ta invita tur persona cu a 
haci nan peticion pa temporada di campamento 
pariba di brug, cu lo mustra nan e sitio cu nan lo 
campa. 


Lo cuminsa 9’or di mainta den e area di Santana 
di Cacho, despues pa Baby Beach, Rodgers 
Beach y por ultimo pa e area di Zwat Mangel y 
Grapefield. 


Pa 1’or di merdia lo sigui na Savaneta y Pos 
Chiquito. 


AZV ta informa: 


Entrante 1 di april 2024 proveedor nobo pa material di incontinencia 


Pa tur campadonan pariba di brug 


KPA lo haci indicacion pa sitio di campamento na San Nicolas 

S A L U D 
‘E Caminda Pa Bienestar’ 
‘E Caminda Pa Bienestar’ 


DEN un mundo druk y yen di actividad, hopi biaha nos ta 
ignora e importancia di un bon soño. Ta hopi importante pa 
nos tur enfoca riba e necesidad esencial di drumi bon pa nos 
salud y bienestar. 


E realidad ta cu soño no ta solamente un momento unda nos 
ta keda na reposo, sino un proceso vital pa nos salud fisico y 
mental. Ta e momento unda nos curpa ta sana, nos mente ta 
recupera y nos trankilidad ta ser restora. Sinembargo, den e 
mundo actual, unda e prisa y agitacion ta comun, soño ta un 
di e aspectonan cu hopi biaha nos lubida riba dje. 


Drumimento ta fundamental pa e funcionamento optimo di 
nos curpa. E ta bay mas leu cu solamente keda riba cama 
y descansa; ta un periodo di restauracion unda nos curpa 
ta traha pa sana su mes. Durante nos soño, nos curpa ta 
esforsa pa sana tehidonan, reforsa nos sistema inmuno- 
logico y balansa e substancianan kimico den nos organismo. 


Ademas, un bon soño tambe tin un impacto significativo 
riba nos bienestar mental. Ora di yega na e fase profundo 
di soño, REM, nos proceso di siñamento y memorisacion ta 
wordo beneficia. Ademas, un soño adecua ta yuda reduci 
stress, ansiedad y depresion, pasobra ta e momento unda 
nos mente ta recupera for di e esfuerso di e dia anterior. 


Sinembargo, ta importante pa reconoce cu no tur soño ta 
igual. E cantidad di soño cu cada persona mester por varia 
segun nan edad, nivel di stress y otro factornan individual. 
Ta crucial pa cada persona reconoce nan necesidadnan 
personal y duna drumimento e prioridad cu e merece. 


Pa promove un bon soño, ta importante tuma algun medida 
pa crea un ambiente propicio pa descanso. Por ehempel, 
mantene un orario regular pa bay drumi, crea un ambiente 
scur y trankil, limita uzo di aparatonan electronico prome cu 
bay drumi y evita consumo di stimulante manera koffie of te. 


Estadisticanan tocante e Problema di drumimento: 
Segun e Centro pa Control y Prevencion di Malesanan (CDC), 
aproximadamente un tercera parti di e poblacion mundial no 
ta haya e soño necesario pa mantene un salud optimal. Un 
estudio recien publica den e revista cientifico The Lancet ta 
sugeri cu mas cu 70% di e poblacion mundial no ta drumi 
suficiente durante e siman. Na Merca, casi 9 di cada 10 
adulto ta raporta cu regularmente cu nan ta drumi menos 
cu necesario, segun Fundacion Nacional di Soño. 


E problemanan di drumimento, manera insomnio, ‘sleep 
apnea’ y desordennan di soño relaciona cu stress, a subi 
significativamente den e ultimo aña, segun Organisacion 
Mundial di Salud. Un estudio publica den Journal of Sleep 
Research ta indica cu e falta di soño ta causa un perdida di 
productividad na trabou cu ta costa miyones di miyones di 
dolar cada aña na e economia mundial. 


Ta importante pa recorda e impacto significativo cu e prob- 
lema di soño tin riba nos salud y bienestar general, y ainda 
mas importante, e necesidad di tuma medidanan pa promove 
drumimento saludabel. 


Si bo ta interesa den un tema specifico por manda nos un 
email na: camindapabienestar@gmail.com y duna nos bo 
sugerencia riba kico abo ta haya interesante pa nos trece 
dilanti. 
E espacio aki tambe ta un espacio caminda abo como comer- 
ciante of proveedor di servicio/producto lo por haya un 
oportunidad pa presenta esaki na comunidad den forma di 
articulo, entrevista, pa medio di informacion tocante habi- 
tonan di bida saludabel, consehonan di bienestar, notici- 
anan medico y avancenan den e tereno di salud of temanan 
relaciona cu cuido personal, entre otro. 
Danki pa boso sosten. Saludo y Salud. Otro siman nos lo tey 
bek cu otro tema interesante. 


Reconoce y aprecia e importancia di drumi bon 

HOUSE of Representatives di e Congreso Mericano a aproba 
un ley cu un fuerte sosten bipartidista riba diaranson, pa 
prohibi TikTok na nivel nacional, presentando un desafio 
significante pa un di e aplicacionnan di red social mas 
popular na mundo. E proyecto di ley aki lo impedi cu TikTok 
ta disponibel den e tiendanan di aplicacion di Merca, a 
menos cu separa di su compania matriz Chines, ByteDance. 
E votacion den e House of Representatives tabata 352 pa 
65, cu 50 democrata y 15 republicano votando en contra. 
E defensornan di e proyecto di ley a argumenta cu TikTok ta 
representa un menasa pa siguridad nacional, ya cu gobierno 
Chines por haci uzo di nan leynan di inteligencia pa obliga 
ByteDance pa entrega e datonan di usuario Mericano. 
Sinembargo, e proyecto di ley ta enfrenta resistencia di e 
ex-presidente Donald Trump, kende na un momento a apoya 
e idea di prohibi e plataforma, pero a cambia su posicion 
desde e tempo ey. Ademas, e democratanan ta enfrenta 
presion di e hobennan progresista pa ken TikTok ta keda un 
plataforma preferi ainda. 
E proyecto di ley awo ta bay pa Senado, unda su futuro ta 
insigur. TikTok a expresa nan speransa cu Senado tuma 
consideracion di e echo y e impacto economico y social 


prome nan tuma un decision. Si e proyecto ta bira ley, 
ByteDance lo tin cinco luna pa bende TikTok of lo contrario 
nan lo prohibi su download den e tiendanan di aplicacion. E 
empresa a argumenta cu e legislacion aki ta ataca e derecho 
constitucional pa libertad di expresion di su usuarionan y 
a lansa un campaña di yamada na accion pa e usuarionan 
opone na e proyecto di ley. 
Aunke Trump a expresa su preocupacion anteriormente 
tocante TikTok, awo parce cu a kita su apoyo pa prohibi e 
aplicacion, argumentando cu lo beneficia otro plataforma 
manera Facebook. E leynan cu ta sostene e proyecto di ley 
a rechasa e idea cu ta un prohibicion, afirmando cu ta pone 
e eleccion den man di TikTok pa separa nan conexion cu e 
Partido Comunista Chines. Di otro banda, TikTok a clasifica 
e proyecto di ley como un prohibicion total y a critica e 
leynan pa malinterpretacionnan di nan campaña di yamada 
na accion. 
Concluyendo, e proyecto di ley cu por yega na prohibicion 
di TikTok a genera un debate politico y social intensivo, cu e 
argumentonan tocante siguridad nacional, libertad di expre- 
sion y e impacto economico ta na hunga. Awo, e destino 
di TikTok na Merca ta depende di Senado y nan decision 
tocante e legislacion aki cu ta controverti. 


Proyecto di ley pa prohibi TikTok aproba den 
House of Representatives di Congreso Mericano 

FUERZA Armada Nacional Bolivariana (FANB) di Venezuela 
a desaloha 2800 persona cu tabata ubica den e localidad 
di La Paragua di estado Bolivar, den e parti zuid di e pais 
y cu tabata dedica n’e explotacion minero ilegal di un luga 
conoci como “Bulla Loca”. 
Asina e hefe di e Comando Strategico Operacional di FANB, 
Domingo Hernandez Larez, a informa diamars a traves di e 
red social X, caminda cu el a indica cu e minia ilegal a wordo 
clausura p’e peliger cu e tabata representa pa bida y p’e 
contaminacion ambiental. 


Hernandez a indica cu den e zona, fuera di e mina, a crea “di 
manera arbitrario” un campamento ilegal di persona den un 
espacio geografico cu ta forma parti di un reserva forestal 
bao “proteccion special di combersacion” p’e autoridadnan 
di e estado. 


Den e mina menciona, instala den e municipio Angostura, 
di Bolivar, a produci na final di februari ultimo, un accidente 
cu a causa morto di 16 persona y a laga otro 18 persona 
herida. 


DINAMARCA tin planea pa intro- 
duci servicio militar obligatorio pa 
hende muhe pa mantene igualdad di 
genero den e pais, e prome minister 
Danes, Mette Frederiksen, a expresa 
diaranson, cita pa DR. 


“Proteha nan pais ta un di e cosnan mas 
honorabel cu nan por haci. P’esey e 
gobierno a propone awe pa nos amplia 
e alistamento, cu e responsabilidad ta 
mayor y e tareanan mas numeroso. 
Y nos ta propone e igualdad pleno di 
genero,” e funcionario a afirma. 


Te cu e fecha, e servicio tabata obliga- 
torio pa hende homber mas bieu cu 18 
aña, mientras cu e hende muhenan por 
ta boluntario desde 1998 y por duna 
un preaviso di un luna sin causa husti- 
fica. 


“Nos no tin duda cu un mayor igualdad 
entre hende homber y hende muhe lo 
crea un defensa mas moderno y diverso 
cu lo refleha e temponan cu nos ta biba 
aden,” Frederiksen a señala. 


Tambe, ta premira e aumento di e 
periodo for di 4 te cu 11 luna. A reporta 
tambe cu e gobierno lo aumenta e 
cantidad di recluta di 4700 pa 5 mil pa 
aña, como tambe lo aumenta e prome 
Brigada di Ehercito te na un total di 6 


mil solda, cu lo ta cla pa 2028. 
Di acuerdo cu e minister di Defensa di 
Dinamarca, Troels Lund Poulsen, e ley 
cu mester wordo aproba como maximo 
na 2025 y drenta na vigor entrante 
2026. 


A desaloha casi tres mil persona cu tabata 
explota un mina ilegal na Venezuela 


Dinamarca kier introduci servicio militar obligatorio pa hende muhe 

MAL maneho, falta di vision y e forma engañoso di Evelyn 
Wever-Croes ta haci cu medida ta cay riba nos pueblo. Esey 
ta e realidad, a pesar cu e mandatario ta purba sconde tras 
di Hulanda. E tantisimo consecuencia cu awe nos ciudada- 
nonan por mira y experiencia den sector di cuido, tin biaha 
te hasta cu consecuencia fatal, ta un resultado directo di 
proposicion cu e minister president actual a haci na 2020. 


Esey ta e punto cu parlamentario di fraccion di AVP, Mervin 
Wyatt-Ras a argumenta diamars mainta durante e confer- 
encia di prensa semanal di e partido. Aki el a recorda medi- 
onan di comunicacion con a tuma medida riba medico y 
specialista, mescos cu riba hospital, cu efecto riba e calidad 
di cuido cu cada dia ta bira pio. 


Riba dje a introduci un BBO na frontera a pone cu hende 
na Aruba no por come saludabel y muchanan no ta haya e 
alimentacion cu nan tin mester pa nan desaroyo sano. Esaki 
lo trece como consecuencia mañan un baymento atras den 
e salud di nos poblacion y su peso adicional riba nos sistema 
di seguro y cuido medico. 


Wyatt-Ras: “Mientras ciudadano no por cumpra tur e reme- 
dinan cu e tin mester pa su salud, nos tin un gobierno cu 
ta bisa cu tin un surplus den AZV, pero cu a inverti e placa 
aki den prevencion. Na mesun momento, AVP a mustra con 
algun dia atras CBS a duna di conoce cu e indice di mortal- 
idad na Aruba a aumenta drasticamente cu 22.3%.” 


Na opinion di Wyatt-Ras, mester investiga e desaroyo aki 


pa bin cu un solucion di inmediato. Hulanda, cu a registra 
apenas 5%, a hacie caba y a sali afo dos factor principal: 
posponemento di tratamento durante pandemia y stress. 


E ultimo aki sigur ta un factor na Aruba pasobra hende ta 
traha dos y tres trabou y asina mes apenas por paga huur, 
scol, cuminda, utilidad y transporte cu consecuencia pa 
e salud mental. Pio ainda, den desesperacion ta comete 
acto ilegal pa yega na poco placa pa biba. Mientras tanto, 
Gabinete Wever-Croes II ta man crusa. 


Pa tapa buraco di e escasez grandi di personal den cuido 
medico, e gobierno actual a acudi na un proyecto di partido 
AVP expandiendo e cantidad di POH. E tip di accion ad hoc 
aki ta loke ta caracterisa e Gabinete Wever-Croes y su falta 
di vision. Di su banda, AVP lo keda boga pa elimina e posi- 
tieve lijst di remedi pasobra ta inhusto pa nos ciudadano, of 
cu mester warda asina hopi pa haya trato medico. “Nos lo 
keda riba e punto aki,” Wyatt-Ras a afirma. 


Por ultimo, e parlamentario a duna hospital como otro 
muestra di e maneho desastroso di e gobierno di MEP. E ta 
convenci cu mester investiga e proyecto aki pasobra ainda 
despues di 10 aña no ta cla, unicamente pa capricho di e 
minister di salubridad di e ultimo shete aña cu a keda bringa 
SOGA y contratista strobando e trabou. 
‘The day after’ referiendo su mes na e momento cu eligi AVP, 
ta priminti di caba cu e situacion aki. “Nos pueblo mester 
haya e husticia social cu e merece,” asina e parlamentario a 
finalisa bisando. 


Parlamentario di AVP, Mervin Wyatt-Ras: 


Mal maneho y falta di vision di gobierno ta loke ta afectando nos cuido medico 

FCCA durante gobierno di Mike Eman, a yuda traha un 
pesebre na Lago Heights Hill Park pero segun Connie Connor 
di partido AVP, ta hopi tristo mira con gobierno a laga e luga 
aki bay asina hopi atras. 


“Den pasado a traha un luga pa un pesebre grandi na e sitio 
aki, caminda durante delebracion di Pasco, tabata pone 


imagennan di Mama Maria y Jose hunto cu ‘baby Jesus’ y na 
mes momento tabata organisa eventonan musical combina 
cu benta di cuminda y hopi hende tabata reuni pa celebra 
fiesta di Pasco. 


Sinembargo si nos mira con gobierno a laga e luga aki bay 
atras y nos mira e desaster cu el a bira, ami como mama lo 
no laga mi  yiunan bin hunga na e luga aki. No tin siguridad 
pa e muchanan, ya cu siguridad ta un asunto importante 
y mi mester por mira cu e luga pa bon manteni caminda  
mayornan lo tin sinti  nan mes sigur cu nan yiu ta na un luga 
caminda e por hunga sin  confronta peligernan pa su curpa. 


Loke nos ta mira aki ta ehempel  di falta di vision di un gobi- 
erno pa atende cu necesidadnan di pueblo, sigur ora c’un 
luga asina ta cerca di mi cas,  caminda mi tabata bin cana y 
haci ehercicio  pero e no tin luz, e luga no ta bon mantene, 
no tin siguridad ni pa mi yiu y tampoco pa mi yiunan y ta 
algo cu nos den comunidad no mester acepta. 


Pa tal motibo nos a bin na e sitio aki pa cuestiona e maneho 
cu gobierno a hiba ultimo añanan y caminda ta bisto cu no 
tabatin atencion pa interes di bienestar di pueblo y yiunan di 
pueblo,” Connie Conner di AVP a trece dilanti. 


Connie Connor di AVP 


Gobierno a neglisha San Nicolas y awor 
no tin siguridad pa nos muchanan 

TA poco dia pasa nos colega Mike de Meza hunto cu otro 
candidatonan di AVP cu ta hendenan y nan curason ta cu 
e dushi pueblo di San Nicolas, a sali bin padilanti y haci 
un denuncia publico con gobierno ta laga un parke na San 
Nicolas den abandono y sin mantencion. Sr Mike de Meza a 
Sali mustra un solo caso di deterioro , na unda gobierno a 
lubida con pa yega pariba. 


Pero no a ni mustra ainda e realidad completo con gobierno 
tin San Nicolas lubida, Sr de Meza no a yega ni na Joe Lavijst 
sport park of mustra e caya principal di San Nicolas cu ya tin 
casi 7 aña paralisa. Y diripiente ta Sali un parlamentario di 
mep padilanti defendiendo gobierno cu alma y curpa pa bisa 
sr de Meza, cu e mester a menciona e progreso cu tin tambe 
na San Nicolas. 


Un hilaridad completo y cu ta mustra cu e parlamentario aki 
tin basta tempo sin crusa brug bay pariba. Lo ta bon pa su 
hendenan bisa e parlamentario aki, cu e mester a cuminsa e 
recorido for di Zeewijk, pa e por a mira na unda e abandono 
ta cuminsa y keda core patras te yega na porta di LAGO y na 
unda a tuma luga e famoso show di ora cero di su Minister 
Glenbert Croes y mira con San Nicolas su situacion den 
abandono realmente ta. Mi ta kere cu e parlamentario aki 
a confundi, ora e y hunto cu un par di colega di dje, algun 
siman atras durante un bishita di un delegacion Hulandes a 
bay bishita San Nicolas y lo mester a pasa den promenade 
pa yega NICOLAS STORE y sinta come eynan ariba custia di 
pueblo. 


Y Nicolas Store ta keda net dilanti e edificio di RDA , ambos 
edificio renoba den gobierno di AVP y e parlamentario aki lo 
a pasa mirando e ambiente cu e musiconan di San Nicolas 
tabata poniendo den promenade na e momento ey, anto e 
bin Sali bisa cu San Nicolas a progresa. E ambiente cu e la 
mira den Promenade ta e propio hendenan di San Nicolas cu 
a cuminsa lanta parti di San Nicolas bek, creando un ambi- 
ente masha agradabel mes pa localnan y turistanan den 
promenade. 


E progreso cu e parlamentario aki a menciona ta danki na e 
gobierno di AVP cu a renoba edificionan den San Nicolas, a 
renoba schoolnan, a renoba Joe Laveist Sport Park, a traha 
carnaval village y sin lubida cu a haya Citgo tambe, cu e 
gobierno di e parlamentario aki a laga core cu ne y laga 
300 miyon dollar bay hunto cu ne tambe, cu lo por a yuda e 


economia di San Nicolas. Ta p’esey cu e parlamentario aki a 
gaba e progreso cu AVP a laga atras, pero pensando cu San 
Nicolas ta e promenade so. 


Loke e parlamentario aki mester cuminsa na haci ta su trabou 
como parlamentario y cuestiona biahenan di ministernan cu 
ta biahando rond mundo cu placa di pueblo, Pero ta dificil 
pa e haci esaki, mirando cu e mes hunto cu otro parlamen- 
tarionan di MEP, a caba di bin di Panama, y asina join gobi- 
erno den gastamento di placa di pueblo cu biahenan rond di 
mundo. 


Ta p’esey e parlamentarionan di MEP mester keda defende 
e gastamento di placa di gobierno, mirando con MEP a Sali 
padilanti pa defende biahe di prome minister na Hulanda 
cu a bay busca un donacion duna na Gobierno di Aruba, 
cu cualkier gobierno na turno lo a ricibi como ta parti di 
Union Europeo. Y awo kico lo haci cu e 14 miyon?? Lo duna 
ambtenaarnan indexering awo si?, lo duna placa bek na nos 
pensionadonan? Lo pone den AZV pa pueblo no paga remedi 
mas? Of lo keda continua cu e fiesta di biahamento rond di 
mundo cu e placa aki? 


Keda atento pueblo si lo bo ricibi parti di e 14 miyon aki cu 
nan ta gaba tanto cu ne, pasobra di e famoso surplus mes, 
pueblo no ta mirando ni un cent den su saco, solamente nos 
ta keda mira mas biahenan rond di mundo. 
JOIN MEP AND SEE THE WORLD. 


Juni Croes (AVP): 


Pa un parlamentario di MEP, San Nicolas ta 
cuminsa na promenade y caba na promenade 

E Cayman nan a sinti mula nan djente henter siman y pasa 
den un fasting rigoroso pa nan yega hambra pa nan compro- 
miso contra e submarino blauw di Pos Chiquito S.V. Unistars. 


Expectativa tawata grandi pa cu e wega aki. Invicto lo cay 
of Unistars lo sa di mansa e Cayman nan tawata e pregunta 
coriendo rond full e siman.. E team di Rooi afo ta bin di un 
derota preta contra e Hulk nan di Bubali y tawata tin confi- 
ansa di por logra un resultado positivo, pero Albert Frances 
“Killer” a pone bon cla cu aki ningun Cayman ta bin come 
na boca di riu. 


Ya na di 4 minuut Albert Francis “Killer” ta manda subma- 
rino blauw ariba y 8 minuut despues ta bolbe pone e bala 
den net pa haci e wega 2-0. E team di Rooi afo a cay den 
un desconcierto total y e plan di wega ta cay na awa. Ta 
tuma Rooi afo un rato pa recupera pero net ora nan ta medio 
cuminsa drenta den e wega, Margin Kock ta haci e wega 3-0 
na di 31 minuut y net prome cu half time na di 44 minuut 
Kevin Richardson ta haci e wega 4-0 cual score e prome 
tempo ta termina. 


Tur cos tawata mustra cu e Submarino blauw tawata riba 
cruise control pero e Cayman nan ta Sali brabo den di dos 
tempo y Bryan Sidney Geerman ta probecha un momento 
di desconcentracion den e defensa di Unistars pa score e 
prome gol pa Rooi Afo. 


Ni 2 minuut despues Jean Marc Faro ta bolbe score pa e 
Cayman nan y e wega ta bira 4-2 y ainda cu basta tela pa 
corta. Un bentaha comodo a bay perdi y Rooi afo a cuminsa 
hole sanger, pero Unistars ta logra stabilisa e submarino y 
ta Danny St Jago na di 89 minuut ta pone e Cayman nan bay 
drumi cu bunita gol pa pone e score final 5-2. E team di Rooi 
Afo ta bay cas man bashi pa di tercer biaha den 4 wega y ta 
keda cu su tres punto nan na di 5 luga. 


Mester remarca cu Rooi afo a bin ta perde su wega nan preta, 
y e diferencia mayoria biaha tawata e detaye chikito cu ta 
costando nan e wega nan. E Cayman nan di Rooi afo ta cera 
e prome buelta contra nan bisiña E indjan nan di Caquetio 
Diadomingo 24 di Maart pa 4or di atardi. 


P’e submarino blauw di Unistars, esaki ta nan di cuarto 
victoria sigui y ta mantene e status di lider cu 12 punto. 


E submarino blauw ta mira accion atrobe dialuna 25 di Maart 
pa 9or di anochi contra e Hulk nan di Bubali cu no ta pasando 
den su miho momento y cu 6 punto so ta den un situacion 
precario. Unistars sigur lo kier cera e prome buelta solido na 
prome luga y lo mester un otro anochi grandi di su oncena. 
Albert Francis “Killer” ya ta sinti’e comodo marcando den 
tur dos e ultimo wega nan y Margin Kock, e capitan Ricky 
Engelbrecht y full e team di Unistars lo mester demostra cu 
nan tin material pa bay Division di Honor. 


Esaki ta priminti di bira e wega di mas candela p’e Fecha 
5. Un invitacion ta bay na e fanaticada di Rooi afo pa yega 
stadion dia 24 di Maart pa 4or di atardi y dialuna 25 di Maart, 
ta e fanatico nan di Unistars, Pos Chiquito y vecindario pa 
yega Stadion. 
Bin duna apoyo na bo team pasobra den Copa Division Honor 
plata, tur wega ta un final. 


D E P O R T E 


Futbol Copa Honor Plata 


Unistars ta mansa e Cayman nan y ta piki 3 punto mas 

E Wega di La Fama contra Atletico Santa Fe tawata e wega 
mas spera di e weekend cu a pasa. E dos team nan mas 
goleador di Copa Plata ta topa otro cara cara. La Fama ta 
yega e wega aki cu su record perfecto y un promedio di casi 
10 gol pa wega, mientras cu Atletico Santa Fe tambe a bin 
ta produciendo 6 gol pa wega. 


Esaki tawata Kenroy Ranger contra Fladimi Franqois, e dos 
maximo goleador nan di nan ekipo den e duelo importante 
aki. E fanaticada di La Fama a bin ta custumbra di victoria 
nan facil y a bin cla pa celebra uno mas. E fanaticada di 
Santa Fe no tawata spera cu nan tin lo presenta completo pa 
duna bataya y E fanatico di futbol cu ta bin djis pa wak wega 
tawata spera un wega cu hopi gol. E anochi aki e Furioso 
nan a bin bastante dicidido pa hunga un bon wega y ta bay 
cabes cabes cu e speransa berde di Savaneta. Sigur un 
wega bastante pareu caminda ningun team a regala nada. 
Pero ta e Furioso nan di Atletico Santa Fe ta dal e prome 
golpi. Nan maximo goleador Fladimi Francois ta cobra un 
penalty exitosamente y ta manda Santa Fe ariba 1-0 na di 
32 minuut. 


Esaki ta e prome biaha cu La Fama ta cay atras den un wega 
di Copa Plata pero e speransa berde di Savaneta ta sigui 
hunga nan wega y pone presion riba e gol di Santa Fe, y na di 
34 minuut Kenroy Ranger, e maximo referente di La Fama ta 
empata e wega. Cu e score empata na 1 gol e prome tempo 
ta termina. Den di dos tempo ambos team ta keda busca e 
gol di victoria pero ta La Fama cu na di 69 minuut ta logra e 
gol di Victoria. E biaha aki ta Enzo Para cu ta pone un bunita 
paso pa Kenroy Ranger kende sin basila ta pone e bala den 
net pa duna La Fama e bentaha di 2-1. Despues di e gol aki e 


furioso nan di Santa Fe no a baha cabes, pero a sigui bringa 
buscando e gol di empate, pero no ta pornada La Fama ta e 
team cu menos gol en contra. E speransa berde di Savaneta 
tawata tin su liña nan bon organisa y dificilmente Santa Fe 
por a crea oportunidad nan pa penetra e defensa di La Fama. 


Cu e victoria aki La Fama ta mantene su record perfecto cu 
12 punto lagando Atletico Santa Fe cu 6 punto y kedando na 
di 3 luga tras di Jong Aruba cu a gana su wega y ta yega 9 
punto. Pa Atletico Santa Fe no tur cos tawata perdida. Nan 
ta bayendo cas sabiendo cu nan a hunga un bon wega y cu 
esaki por ta e fundeshi cu nan por sigui construi riba dje. 
Normal ta tuma 6 wega pa un coach nobo pone su stempel 
riba un team, y entrenador Gerald de Freitas ta dirigiendo 
apenas su di 4 wega despues cu e la tuma e team over. E ta 
bayendo cas contento cu e team a cuminsa mesh y ta sinti 
cu e team lo draai bon e siguiente wega. 


Specialmente bayendo contra un La Fama cu ta manera un 
mashin bon zeta cu tur su motor trahando na full capac- 
idad. E furioso nan di Santa Fe ta mira accion atrobe diad- 
omingo 24 di Maart pa 6or di Atardi contra e Diablo Rojo 
nan di Sereo Janchi Jong Aruba cu actualmente ta ocupa e 
di dos luga. Santa Fe no por permiti otro tropiezo y mester 
Sali tur cu tin pa piki e 3 punto nan aki. E speransa berde di 
Savaneta ta cera e prome buelta contra Real Koyari dialuna 
25 di maart pa 7or di anochi den compleho Deportivo Frans 
Figaroa. Un invitacion ta bay na e fanaticada di Santa Fe pa 
diadomingo dia 24 di Maart y di La Fama dia 25 di maart. 


Futbol Copa Honor Plata 


La Fama ta soda friu pero ta gana Santa Fe den tremendo wega 

ASINA Team Snor a declara yen di fanfaria n’e unico y 
mundialmente famoso Domino Square garden aya na e 
grens entre Calabas y Kufawecha! Palabranan insolito claro 
cu segun lider di e ekipo di “Witte Heuvel” no lo keda sin su 
contesta adecua. Manera e bieunan den pasado lo a bisa, 
aki ta caminda Snor lo bay haya su “salemetali”! 


Den un entrevista exclusivo, filma den secreto y bou condi- 
cionnan totalmente incognito, e integrantenan di Team Sero 
Blanco a declara cu nan ta fada caba cu e arogancia infinito 
cu “e tal Snor Perez” ey ta cana pronkia desde apertura di 
aña 2024 cu no tin ekipo pa gan’e! Ta manera domino ta 
algo cu ta antepasadonan di Snor, den un pasado remoto 
estilo 10,000 aña BC, a inventa den cueba di Guadarikiri 
bou un ‘kampvuur’ al estilo ‘cave man’! Di unda a sali? Nos di 
redaccion claro a keda un poco sorprendi cu e fanatismo cu 
integrantenan di Sero Blanco a desplega, convenci cu ta nan 
ta bay ta e grupo cu lo pone, y nos ta quote aki nan: “pone 
Snor plat abou come su snor sin salo”! 


Wel wel, shonnan amante di domino di alto caliber, e cos 
aki lo priminti di ta style di un tabla lo bula diasabra awo, 
16 di maart, cuminsando pa 8’or di anochi aya n’e impac- 
tante palacio di pega piedra, nada menos cu Domino Square 


Garden! manera semper, entrada ta completamente gratis 
y pasapalonan durante halftime lo ta totalmente por nada! 
Shonnan ... e ora cero a yega pa Team Snor? 


Yega shonnan, yega, diasabra awor, 16 di maart, cumin- 
sando pa 8’or di anochi n’e unico, e inigualabel, e crème de 
la crème palacio di pega weso, esta Domino Square Garden 
aya na Calabas / kudawecha! 


Team Sero Blanco ta siguiente victima! 

UN diabierna 13 di maart 4, aña pasa, Aruba tawata den 
suspenso y observando e desaroyo di Covid 19 rond mundo. 
E sentimento di incertidumbre a biba den nos pueblo mien- 
tras e virus tawata causando hopi daño y cobrando bida di 
hopi hende. Ya di hopi tempran, e virus a wordo considera 
uno devastador y tawata mustra cu no por wordo deteni. Y 
riba e fecha aki, un diabierna, a marca un momento impor- 
tante den nos historia, Aruba a wordo confronta cu e prome 
casonan di Covid-19. 


Prome Minister Evelyn Wever-Croes e diabierna ey, mesora 
a yama un conferencia pa notifica pueblo di Aruba riba e 
noticia cu, a pesar cu Gobierno a bin ta haciendo tur esfuerso, 
tawata inevitabel pa e virus drenta. Aruba, pa casi tres luna 
despues di e prome noticianan di Covid-19, a haya e prome 
2 casonan. E accionnan y medidanan cu Gobierno di Aruba 
a tuma, bou liderazgo di Prome Minister, tawata crucial pa 
contene y stop e virus di plama y pa proteha nos pueblo. 


Laga nos refleha riba e ultimo 4 añanan desde cu Covid a 
drenta Aruba, y recorda e resiliencia y union cu nos pueblo 
a mustra durante e pandemia. A pesar di reto y dolor causa 
na hopi hogarnan cu perdida di sernan keri, nos a uni y reaf- 


irma nos compromiso pa construi un Aruba mas fuerte y 
mas resiliente. 


“Mi ta gradici cada ciudadano pa e resiliencia y solidar- 
idad demostra pa cada un di boso. For di momento cu e 
prome casonan di e virus a drenta, nos a demostra cu 
union ta nos forsa. Hunto nos a enfrenta circunstancianan 
dificil. Sinembargo, door di determinacion inkebrantabel y 
un compromiso comun pa otro, nos a sali mas fuerte y mas 
resiliente cu nunca. 
Awe, como pueblo, nos ta para firme, despues di a pasa e 
tormenta Covid y a sali victorioso. E forsa uni, determinacion 
y perseverancia di nos Gobierno, profesionalnan di cuido, 
tur frontliners, y comunidad ta loke a yuda pa nos surpasa e 
retonan di e pandemia. 


Awe Aruba ta wak den futuro cu speransa y optimismo. 
E lesnan cu nos a siña di e pandemia, sin duda a yuda pa 
construi un nacion mas fuerte y mas prepara. Danki Aruba, 
danki na cada ciudadano di nos pais pa e determinacion pa 
saca Aruba for di e pandemia. Hunto nos a logra y hunto nos 
lo logra tur obstaculo cu presenta”, Prome Minister Evelyn 
Wever-Croes a enfatisa. 


Prome Minister Evelyn Wever-Croes: 


13 di maart ta 4 aña pasa cu Aruba a wordo enfrenta cu covid-19 

UNIVERSIDAD di Aruba ta sumamente contento cu e 
exito di nan recien Open Dag teni riba Maart 7, 2024, 
for di 6:00 pm pa 9:00 pm na nan campus. E tabata un 
anochi yen di “insights” y oportunidad educativa pa tur 
esnan presente. 


E Open Dag a brinda un bonbini na studiantenan di school 
secundario cu lo sigui pa universidad e aña aki, person- 
anan contemplando cambionan den nan carera, y profe- 
sionalnan cu ta desea mehora nan abilidadnan. Cu mas 
cu 250 bishitante presente, e evento a supera nan expec- 
tativanan, atrayendo un multitud grandi di persona. 


Bishitantenan tabatin e oportunidad pa conoce e servi- 
cionan ofreci na Universidad door di nan Office of 
International Affairs cu ta ofrece studiante oportunidad 
internacional, Shoco Wellness cu ta atende cu salud 
mental di studiantenan, UA library cu ofrece varios data- 
bases cu estudionan mundial, y otro. 


Durante e Open Dag nan tin boothnan informativo must- 
rando nan variedad diverso di programanan di estudio, 
manera Sustainable Island Solutions through STEM 
(SISSTEM), Social Work & Development (SW&D), Finance 
& Control and Marketing & Business (FEF) y mas. 


Locual a resalta tabata e interes den nos Master’s 
Programs, cu un cantidad considerabel di bishitante must- 
rando nan interes pa sigui nan estudio cu Universidad. 
Universidad di Aruba ta sumamente orguyoso di su 
universidad. 


Universidad di Aruba kier gradici Minister Endy Croes pa 
asisti e Open Dag y encurasha e bishitantenan y studi- 
antenan pa studia cerca di cas. Alabes UA kier extende 
nan gratitud na tur e bishitantenan pa nan participacion 
y na nan personal pa e sosten y contribucion pa haci nan 
Open Dag un experiencia inolvidabel. Nan ta warda cu 
anticipacion pa duna bo bonbini na Universidad di Aruba 
y pa sostene bo den bo esfuersonan educativo y profe- 
sional. 
Como parti di nan compromiso pa brinda oportuni- 
dadnan, Universidad ta organisa Open Dag dos biaha pa 
aña. Marca bo calendario pa e siguiente, cu ta tuma luga 
den e luna di November. Keda pendiente pa mas detaye! 


Pa mas informacion tocante programanan di estudio y 
Universidad di Aruba, email info@ua.aw of bishita www. 
ua.aw. Cu Universidad di Aruba, #UAchieve. 


Multitud grandi a asisti n’e Open Dag di Universidad di Aruba 


Pa no perde e oportunidad pa sigui nan estudio cu Universidad 

E imagen nobo pa e siguiente etapa di Cuerpo Policial Aruba 
ta cla pa subi caminda. Den un celebracion ameno na e 
compania di auto Yrausquin a haci entrega oficial di e flota 
nobo pa patruya policial, departamento di trafico y polis na 
frontera. 


Den presencia di minister di Husticia y Asuntonan Social 
Sr. Rocco Tjon, altocomisario di Polis drs. Ramon Arnhem, 
mando policial y gerencia di Yrausquin a haci e acto simbolico 
di en total di 34 auto policial nobo. 


Di marca Isuzu algun aña atras awor KPA su patruya poli- 
cial ta cla pa sigui patruya den Ford model Everest y Ranger. 
Un cambio grandi na e vehiculo policial pa locual ta trata 
e marca y modelo pero tambe tecnologia avansa uzando e 
ultimo modelo nobo di marca “Whelen”. A haci un cambio 
radical for di e zwaailicht blauw y oraño pa blauw y cora. E 
cambio aki tabata ta pa miho visibilidad y siguridad pa e 
agentenan policial pero tambe pa comunidad. Tambe lo tin 
zonido di sirena diferente compara cu antes pa miho zonido. 


Como fuera e flota nobo aki tambe lo ricibi “Data Terminals” 
pa asina e agentenan por ta miho ekipa den nan patruya 
policial cu informacion. Di e forma aki Aruba ta dal un stap 
grandi locual ta tecnologia y husticia. 


“Inverti den nos hendenan, tecnologia y material y crea un 
sentido di siguridad pa nos comunidad y nos agentenan. 
Cuerpo Policial Aruba ta den desaroyo positivo pa asina 
crea un base solido pa e futuro di KPA”. Tabata palabranan 
di altocomisario Arnhem hopi satisfecho cu otro logro mas 


pa bienestar di KPA y e siguridad di Pais Aruba. 
E patruya policialnan aki lo subi riba nos carteranan cu 
e colornan di nos bandera blauw cu su strepinan geel cu 
orguyosamente nos ta carga nos bandera Aruba dushi tera. 


Cu zwaailicht blauw y cora: 


Patruya Policial Ford Everest y Ranger ta cla pa subi caminda 

DEN un manifesto extraordinario di talento y dedicacion, e 
delegacion di ARUMUN, consistiendo di studiantenan di De 
Schakel College, Montessori School y International School 
of Aruba, a sa di sali triunfante den “National High School 
Model United Nations”, NHSMUN 2024. Cual a tuma luga di 
8 di maart pa 11 di maart. E delegacion tabata tin e honor 
di ricibi e premio di “Excelencia den investigacion y prepara- 
cion” y tambe un distincion general pa nan trabou desplega. 
Asina aki ta logra marca un logro historico pa e delegacion 
pero tambe pa Aruba. 


E exito remarcabel aki na NHMSUN 2024, cual tur dos premio 
ta ser gana p’e delegacion di ARUMUN ta ilustra un nivel 
academico incoparabel ariba nos isla. 


Mester remarca, cu e exito di ARUMUN ta danki na e contri- 
bucion di e siguiente personanan: 
• Maria Teresa Rodriguez, e lider di delegacion, y Paulina 
Sofia Perret-Gentil Van der Dys, a wordo reconoci cu un 
premio di excelencia pa nan participacion de e “United 
Nations Children’s Fund” (UNICEF) 
• Matthias Helder cu a haci contribucionnan significante 
mientras a enfoca ariba solucionnan dentro di e “United 
Nations Economic Commission” pa Europa. (UNECE) 
• Juan Andrés Rodriguez Cartaya a demostra innovacion y a 
participa activamente den e “United Nations Peacebuilding 
Commission” (UNPBC) 
• Sophie Camila Payares a ofrece colaboracion valioso, inte- 
gridad y solucionnan den “Convention on Migratory Species” 
(CMS) 


E logronan di e studiantenan aki ta e simbolo di e dedicacion, 
estudio y preparacion di e delegacion di ARUMUN. Asina aki 
ta establece un standard nobo pa excelencia academico y e 
compromiso internacional di Aruba pa cu hobennan. 


“Nos ta sumamente orguyoso di nos studiantenan p’e logro 
remarcabel aki ariba un escenario mundial. Nan dedica- 
cion na excelencia y nan compromiso pa adresa algun di 
e temanan mas urgente ta trece gran honor pa Aruba”, 
Maria Teresa Rodrigez, vocero di e delegacion di ARUMUN 
ta comenta. “E logro historico aki ta ilustra e futuro briyante 
di nos isla y e potencial di nos hobenan pa haci un impacto 
significante mundialmente. 


E victoria di e delegacion di ARUMUN na NHSMUN 2024 ta 
sirbi como inspiracion pa locual por wordo cumpli atraves di 


traha duro, union, y e buskeda pa excelencia. E ta subraya 
e rol critico di enseñansa den crea ciudadania mundial y 
tambe e poder di nos hobennan pa contribui activamente 
den dialogo internacional y trece solucionnan. 


Pa mas informacion di e delegacion di ARUMUN, pa participa 
of mas logronan na NHSMUN 2024, por contact Maria Teresa 
Rodriguez +(297) 699 0562. maria,rodriguez@isaruba.com. 


Delegacion ARUMUN ta logra un 
victoria historico na NHSMUN 2024 

EN conexion cu dia di Himno y Bandera directiva di 
Centro di Bario Playa Pabao ta organisa un activ- 
idad cultural riba dialuna 18 di maart. E actividad 
ta cuminsa pa 12’or di merdia y ta termina atardi 
pa 6’or. 


Riba e programa tin entre otro: gruponan di baile 
hubenil y infantil, ganadonan di e festival un canto 
na nos Himno y Bandera, baile di sinta bou di direc- 
cion di sra Lia Lopez y hopi mas. Mester menciona 
cu durante di e actividad ta haci entrega di e premio 
Cultural Playa Pabao 2024 cu ta sr. Hector (Chichi) 
Perez. 


Directiva di Centro di Bario Playa Pabao ta gradici 
Comision Pa Celebra Dianan Nacional pa nan sosten 
financiero. Bar y cushina lo ta bon sorti. 


Celebracion di “Dia di Himno y Bandera” na Playa Pabao 

“CAS Veneranda ta un di e edificionan mas iconico 
di Aruba y semper a duel mi cu e tabata den dete- 
rioro. Ora mi a bira Minister di Economia e restau- 
racion di Cas Veneranda tabata un di nos prome 
proyectonan. Mi vision ‘from day one’ tabata pa crea 
e sinergia necesario pa subi cantidad di persona cu 
ta frecuenta den Oranjestad, y cu esaki, e restaura- 
cion di Cas Veneranda tabata un di e puntonan focal. 
Sinembargo, pa realisa esaki no tabata facil.” 


Ministerio di Economia a asigna fondo for di su mesun 
presupuesto pa inverti den e proyecto aki, y lo logra 
reubica e Departamento di Asunto Economico pa Cas 
Veneranda. E paso aki a haci e restauracion posibel. 
“Mi ta hopi contento cu despues di henter e esfuerso 
di e ultimo dos añanan awe nos por bisa cu e restau- 
racion di Cas Veneranda ta cuminsa,” segun Minister 
Geoffrey Wever. 
E renobacion ta refleha e dedicacion di e Ministerio 
di Economia, Comunicacion y Desaroyo Sostenibel pa 
inverti den centro di Oranjestad. 


Renobacion di Cas Veneranda lo brinda no sola- 
mente espacio nobo pa oficina pero tambe lo ta ekipa 
cu panelnan solar pa reduci e gastonan mensual di 
coriente, aire condiciona eficiente y insulacion— tur 
esakinan necesario pa transforma e edificio den uno 
mas sostenibel y “environmentally friendly” posibel. 
Adicionalmente, lo tin un espacio pa huur pa un 
restaurant, y tambe lo tin area pa reunion y confer- 
encia. 


Durante ultimo lunanan, trabounan preparativo a ser 
ehecuta den preparacion pa e restauracion, poniendo 
gran enfasis riba conservacion di e integridad struc- 
tural y e balor historico di e edificio. 


Minister Wever ta subraya cu e reubicacion di e depar- 
tamentonan di gobierno pa e centro di Oranjestad ta 
un di e strategianan pa yuda atrae mas bishitante 
durante oranan di oficina, y di e manera aki, ta bene- 
ficia e establecimentonan comercial den e bisindario 
tambe. Durante su disertacion, Minister di Asunto 
Economico, Comunicacion y Desaroyo Sostenibel, Sr. 
Geoffrey Wever, a enfatisa cu e proyecto aki ta un paso 
importante den e plan di revitalisacion di Oranjestad. 


Minister Geoffrey Wever: 


Trabounan di restauracion di Cas Veneranda 
den centro di Oranjestad a cuminsa 


Diahuebs, 14 Maart 2024 
AWEMainta 
COMUNIDAD 
27 


E fecha 18 di maart como nos Dia Nacional no a wordo scogi 
sin mas. E tin un historia su tras. Un historia di un deseo 
profundo di un pueblo humilde pero dicidido combina cu un 
lucha ferviente cu a dura decadanan largo y a bin termina 
dia 1 di januari 1986. Un lucha dirigi pa lidernan politico cu 
tabatin e anhelo di e pueblo na pecho. 


Betico Croes den eilandsraad na palabra: “Señor Presidente, 
18 di maart a wordo scogi pa motibo di e fecha 18 di maart 
1948. E mester ta un dia di Aruba na unda tur conciudadano 
uni cu un sentimento y cu e mesun anhelo ta bay Wilhemina 
Stadion y bisa porfin nos por canta nos Himno Nacional 
oficial, porfin nos por hisa nos bandera oficial di Aruba.” 


Riba 18 di maart 1986, exactamente dies aña despues, Aruba 
cu Henny Eman como e prome Prome Minister di Aruba ta 
celebra e realisacion di e soño di tres generacion. 


A toca honor na e nieto di nos prome luchado pa separa- 
cion, e pionero den politica Arubiano, difunto Henny Eman 
sr., esta Henny Eman jr. pa habri aña nobo como e prome 
Minister Presidente di pais Aruba. Un deseo a wordo cumpli. 


Despues di añanan di negocia Aruba a logra su deseo di tin 
un Status Aparte den Reino. Riba 18 di maart nos ta honra e 
politiconan cu a hiba e lucha pa nos Status Aparte, e 2147 
personanan cu, cu nan firma a duna sosten na e mocion cu 
a wordo entrega na Conferencia di Mesa Rondo riba 18 di 
maart 1948 dor di Shon A Eman y e 95 firmantenan di e 
peticion di 30 di juli 1947. Lamentablemente Betico Croes 
ta fayece dia 26 di november 1986 sin nunca recobra cono- 
cemento di un accidente grave riba bispo di aña 1985. 


Nos no mag di cambia historia manera nos kier. Historia ta 
parti esencial di un pueblo. Historia t’ey pa wordo pasa pa 
generacionnan cu ta bin. E lucha di Aruba su Status Aparte 
a lanta cabes ya na inicio di siglo pasa cu Henny Eman sr. na 
timon. El a lanta e pueblo di Aruba e tempo ey sin e infra- 
structura cu tin awe, pa lucha pa su Aparte Status. 


E 2147 firmantenan ta prueba di esey. Laga nos recorda nan 
cu e honor cu nan merece. Esaki nos ta haci diadomingo dia 
17 di maart proximo. Pueblo di Aruba ta invita pa ta presente 
na e ceremonia aki cu ta cuminsa for di 5’or di atardi na 
Plaza 18 di maart. Como cu historia nunca ta defrauda. 


DEN e temporada di cuaresma aki, Pastoral Hubenil Aruba 
(PHA) ta organisando un Caminda di Cruz diferente pa e 
hobennan di pastoral hubenil di e diferente parokianan y 
muy en special pa nos hubentud en general y familiarnan. 


E Caminda di Cruz cu tin como titulo “Ban Cana cu Hesus” 
ta tuma luga den nos medio ambiente y ta pa e hobennan 
reflexiona riba e pasion y morto di Hesus, kende a entrega 
su bida pa salba nos. 


E Caminda di Cruz ta tuma luga diasabra dia 23 di maart. Ta 
topa 6:00am na e parkinglot di e Santana di Sabana Basora, 
di eynan ta bay cana den e diferente areanan di naturaleza y 
tin un duracion di mas of menos un ora y mey. 


Directiva di PHA ta pidi esnan cu ta bin participa pa yega 
na tempo, trece un fox (flashlight), un termo cu awa y keds 
comodo na pia. 


Nos ta warda bo! 


Fundacion 18 di maart cu ceremonia solemne na Monumento 18 di maart 


Lo rindi honor n’e 2147 firmantenan 


Pastoral Hubenil Aruba cu Caminda di Cruz pa hubentud 

MINISTER Geoffrey Wever ta extende un invitacion cordial 
na tur habitante di nos dushi Aruba pa participa na e evento 
memorabel y colorido di ‘Aruba Showcase Event’. E festiv- 
idad aki lo tuma luga na Sun Plaza Mall, riba Diabierna, 15 
di maart 2024, entre 6:30 pm y 9:00 pm. Evento ta comple- 
tamente GRATIS! ‘NFuzion lo t’ey pa duna ambiente y entre- 
tene publico presente. Bar y cushina lo ta bon surti y lo ta na 
encargo di Chichi’s Snack Truck Catering. 


Ban celebra e creatividad di nos empresarionan! E anochi 
aki lo showcase un cantidad di producto original fabrica aki 


riba nos isla. Bo lo por disfruta y hasta cumpra cos dushi 
manera pica, cosmetico, chuculati, prendanan unico di glas 
di lama y hasta bebidanan local – tur produci aki bou di e 
solo Arubiano. 


Durante e ‘Aruba Showcase Event’ tambe lo lansa oficial- 
mente e ‘Webpage Aruba Showcase’ cu lo brinda un plat- 
aforma digital pa tur negoshi local promove y bende mas 
producto despues di e evento. E webpage tin como meta pa 
conecta nos negoshinan local cu un audiencia mas amplio 
pa amplia e alcance di nos productonan local riba nivel 
mundial. 


Si bo tin un negoshi y bo ta desea mas informacion di con bo 
por forma parti di e plataforma digital aki, bo por manda un 
e-mail na s.meijer@deaci.aw. 


Prepara bo mes pa un anochi espectacular. Bin sostene nos 
industria local, descubri tesoronan cu porta bo no sa di nan 
existencia, y duna bo apoyo na e esfuersonan pa mantene 
nos economia fuerte y vibrante. Nos ta mira bo na ‘Aruba 
Showcase Event’ – un celebracion di nos isla su esencia, su 
hendenan, y su futuro. Nos ta conta cu bo presencia! 


Minister Geoffrey Wever: 


Pueblo ta invita p’e Aruba Showcase 
Event di Productonan Local na Sun Plaza 


DIA 18 di maart Centro di Bario Savaneta lo tin su actividad 
anual p’asina celebra nos dia nacional, dia di nos Himno y 
Bandera. E actividad ta cuminsa 12or di merdia te cu 6or di 
atardi, cu entretenimento pa Tipico Pegasaya, Tipico Folklore 
Nos Herencia, Daniel y su Coco Loco Band, Caha di Orgel Mi 
Dulcita y gruponan di baile cu lo deleita esnan presente. 


Ademas lo tin weganan popular pa grandi y chikito organisa 
conhuntamente cu Spel Zonder Grenzen cu semper ta trece 
e ambiente competitivo y animacion. Y un mini bazaar cu cos 
dushi, acesorionan y artesania. Nos bar y cushina tambe lo 
ta bon surti. E cushina lo tin dushi cuminda crioyo, entre 
otro, bacalou, carni stoba, sopi carni y mucho mas. 


Meta di e actividad ta pa promove semper nos cultura y 
tradicionnan como tambe recauda fondo pa por inverti den 
e edificio y veld deportivo di Centro di Bario Savaneta. Nos 
ta invita un y tur pa pasa bishita nos dialuna 18 di maart. 
Bin pasa un rato ameno den compania di bo famia y amis- 


tadnan. 


Like e pagina di Facebook di Centro di Bario Savaneta y 
keda al tanto di e diferente actividadnan cu Centro di Bario 
Savaneta ta ofrece durante aña na henter e comunidad di 
Aruba, en particular esnan di Savaneta y bisindario. 


Celebracion di nos Himno y Bandera na Centro di Bario Savaneta 

NA aña 2022 HIAS Aruba y 131 a uni forsa pa reduci e 
riesgo di violencia contra hende muhe y hende homber 
y pa promove masculinidad saludabel na scolnan 
primario na Aruba. 


E colaboracion aki ta basa ariba e extenso experiencia 
cu 131 tin den implementa proyectonan similar na 
scolnan primario y secundario riba nos isla, tal como e 
proyecto ‘Prevencion di Termento na Scol’ y hopi otro 
charla, proyecto y workshop. Danki na fondo propor- 
ciona door di e ‘Bureau of Population, Refugees, and 
Migration’ (BPRM), e dos organisacionnan aki a desa- 
roya y cuminsa cu implementacion di e proyecto ‘I 
Stopped It’ (Ami a pare) na aña 2023. 


Despues cu na aña 2022 a desaroya e proyecto I 
Stopped It, na 2023 131 a cuminsa cu implementa- 
cion di ‘I Stopped It’ den 8 scol primario na Aruba (un 
den cada districto). E alumnonan di klas 4, 5 y 6 di e 8 
scolnan primario a participa na ‘I Stopped It’ den aña 
2023. E proyecto aki ta preventivo di naturaleza, y ta 
trata di para violencia entre mucha homber y mucha 
muhe. E proyecto ta atende cu e problema di violencia, 
e trato entre mucha homber y mucha muhe, igualdad, y 
ta promove masculinidad saludabel. Tambe I Stopped 
It ta trata e tema di termento y discriminacion, y ta 
stimula empatia entre persona y grupo di persona.’ I 
Stopped It’ ta stimula prevencion di violencia, cu ta un 
di e puntonan importante di e ‘Beleidsvoornemens’ di 
Minister di Husticia y Asuntonan Social. 


Ariba 27 y 29 di februari, y 5 y 7 di maart e alumnonan 
di klas 4, 5 y 6 di Scol Basico Washington a participa 
na ‘I Stopped It’. Scol Basico Washington ta e di dos di 
e cinco scolnan primario cu lo participa na ‘I Stopped 
It’ e aña aki. 


Durante 4 sesion nan a haya informacion tocante 
violencia relacional, violencia relaciona cu genero 
(violencia di hende homber na hende muhe y/ of 
violencia di hende muhe na hende homber) y masculin- 
idad saludabel. Durante e di cuater sesion 210 alumno 
na Scol Basico Washington a termina ‘I Stopped It’ cu 
un certificado como muestra di participacion y cono- 
cemento di formanan di violencia y su origen. 


Pa mas informacion tocante ‘I Stopped It’ por tuma 
contacto cu 131 via nos website: 131.aw, face- 
book: https://www.facebook.com/telefon.hubentud/, 
e-mail: 131aruba@gmail.com of telefon 5886138/ 
5884011. 


210 alumno di Scol Basico Washington a participa na ‘I Stopped It’ 

RIBA e di dos dia na Nacionnan Uni, Prome Minister Evelyn 
Wever-Croes a atende varios reunion, y a papia na diferente 
conferencia, treciendo punto di bista di Aruba y di Reino padi- 
lanti, di kico Gobierno ta haciendo na Aruba y unda e isla mester 
di mas atencion. 


Prome Minister a indica cu na Aruba, compara cu otro paisnan 
presente na Nacionnan Uni, e posicion di hende muhe ta hopi 
bon. Gobierno ta consciente si, cu tin espacio pa mehoracion, y 
lo traha riba esakinan tambe. Pa por yega na un nivel di igualdad, 
Gobierno lo traha riba empodera nos mucha muhenan mas, pa 
asina nan tin mas oportunidad den bida. Tambe lo guia nan y 
duna nan e informacionnan necesario, cu e meta pa crea interes 
den nan pa sigui nan educacion den e area di STEM, cu t’e area 
tecnico, garantisando asina mas oportunidad laboral den futuro. 
Gobierno lo traha tambe na empodera e mucha muhenan cu mas 
oportunidad economico, y traha riba proteccion di e ser femenino 
contra abuso y violencia. 


Durante e reunionnan na Nacionnan Uni, Prome Minister a haya 
di UN Women, e resultado di e revision cu nan a haci di e sistema 
na Aruba, y nan a duna e puntonan, na unda nan ta wak cu por 
bin mehoracion. Prome Minister a indica cu e bon di tur esaki ta, 
cu UN Women ta dispuesto pa yuda Aruba y a duna fondo pa cu 
esaki. 


“Mi dianan na Nacionnan Uni ta yena di informacionnan valioso, 
y hopi inspiracion. Cu esaki mi lo bolbe bek Aruba, cu e compro- 
miso, pa sigui traha pa mehora e posicion pa nos mucha muhenan, 
y hende muhenan na Aruba”, Prome Minister a expresa. 


Prome Minister ta atendiendo reunionnan na Nacionnan Uni 


“Mi compromiso ta pa sigui traha na 
bienestar di nos hende muhenan” 

PA midi e severidad di e violencia experiencia, ta uza normal- 


mente 2 metodonan: e Severity Weighted Scale method di 
Straus (2001) y e “dichotomous score ´minor only´/´severe´ 
di e Revised Conflict Tactics Scale (Strauset al.,2004). Den e dos 
metodonan aki, cada forma di violencia fisica of sexual, ta haya 
un balor/peso cu ta refleha e daño potencial cu por ser causa. 


E siguiente balor/peso ta ser uza: 
A. Tur forma di violencia psicologico/emocional 
• Violencia fisico leve: 1 


B. Balornan/peso pa violencia fisico 
• Menasa, pushamento, tene hopi duro of cu forsa, cera den un 
luga: 1 
• Scop, dal: 2 
• Dal cu un obheto: 3 


• Kima cu un sigaria of algo cayente: 5 
• Hincamento cu un obheto: 8 
C. Balornan/peso pa violencia sexual 
• Menasa cu violencia sexual, exhibicionismo:1 
• Agresion sexual/atake: 3 


• Violacion: 8 


Tres seccion di e lista di pregunta a ser uza pa midi e severidad y 
frecuencia di VD/IPV. 
E prome ta Seccion III, pregunta 18 cu ta consisti di 18 pregunta 
tocante Violencia Domestico, sigui pa 9 pregunta indicando e 


agresor/abusado y 7 opcion pa midi e frecuencia di e violencia 
infligi. 


E di dos ta Seccion VII, pregunta 45, cu ta consisti di 10 pregunta 
tocante IPV fisico, sigui pa 4 pregunta pa indica e agresor/ 
abusado, y 7 opcion pa midi e frecuencia di e violencia infligi. 
E di tres ta Seccion VIII, pregunta 49, cu ta consisti di 6 pregunta 
tocante IPV sexual, sigui pa 4 pregunta pa indica e agresor/ 
abusado, y 7 opcion pa midi e frecuencia di e violencia infligi. 


Resultado 
Discutiendo e manera pa “midi” e severidad di e violencia den 
bida di e victimanan di VD y IPV, tabata remarcabel cu e manera 


cu esaki a afecta e respondientenan den nan edad jong y e 
manera con nan a reacciona pa cu nan yiunan como mama, ta 
enfatisa e consecuencianan negativo manera: dolor, tristeza, irit- 
acion y RABIA, cu tabata ser transmiti pa nan yiunan, creando na 
e manera aki e asina yama violencia trans- of intergeneracional, 
tambe conoci manera e “CIRCULO DI VIOLENCIA. 


A dicidi di NO uza e “severity weighted scale method” di 
Straus (2001), ni tampoco e “dichotomous score ´minor 
only´/´´severe´di e Revised Conflict Tactics Scale metodo di 


Straus et al., 2004) e forma di midi menciona, mirando cu e 


severidad di e violencia pa cu e mucha/hoben tabata di un impre- 


sion asina negativo, cu ainda e ta keda biba den e persona (inter- 
nalisa), pero pa presenta den un Tabel e formanan di violencia cu 
nan a uza contra nan propio yiunan. 


Resultadonan di midi Violencia Transgeneracional 


E dos prome opcionnan resalta cu color lichtrose ta representa un 
accion positivo tuma pa e mamanan, unda cu 85% di e respondi- 
entenan a indica cu nan a tuma tempo pa splica e yiunan kico nan 
a haci fout, mientras cu 55% a indica cu nan a manda e yiunan 
riba un time-out como un manera di disciplina e yiunan. 


N’e otro banda nos ta wak riba e Tabel cu 56% di e mamanan, ta 
grita nan yiunan, 35% ta menasa nan yiunan di dal nan y 25% ta 


menasa di suta nan. Si nos wak e informacion aki cu ta bin di un 
poblacion di 758 hende muhe participando den e investigacion 
aki, e 3 categorianan di violencia transgeneracional menciona 
ariba, ta representa 31%, 19% y 14% respectivamente. 


Pa pone loke a ser menciona den perspectiva, 463 hende muhe 
a indica cu nan tin yiunan na cas cu tin menos di 18 aña, loke ta 


yega na un total di 922 menornan di edad. Esaki kier men cu 56% 
di e 922 muchanan ta ser grita, 35% ta ser menasa cu dalmento 
pa nan mama, y 25% ta ser suta. 


E di dos forma pa “midi” severidad a ser busca den e resultadonan 
di e formanan di IPV presenta den e lista di preguntanan. A ser 
uza 7 forma/categoria pa midi IPV, cu un total di 40 ponencia. 


E categorianan tabata Control, Menasa, Violencia fisico leve, 


Control financiero, Abuso psicologico, Emocional, Fisico y Sexual. 
E frecuencianan di e 40 ponencianan aki a ser poni den un Tabel 
na un manera descendiente di e frecuencia di e porcentahe. E 
Tabel cu ta sigui ta menciona e 15 ponencianan cu e frecuencia 


di e porcentahe mas halto y e categoria na unda e ta pertenece. 


Investigacion encuanto Violencia Domestico na Aruba 


Capitulo 20 - Metodo y material uza 

Receta 
TIEMPO PREVIO: 25 minutos 
HORA DE COCINAR: 15 minutos 
TIEMPO TOTAL: 40 minutos 
2 SERVICIO 


Ingredientes: 
2 Filete Mignon, 8 oz. cada uno (aprox. 200 g) 
2 Jamón de Parma, fino como el papel 
1 libra de papas 
2 cucharadas. Manteca 
0,5 cucharaditas Sal 
0,5 taza de leche 
0,25 cucharaditas. Pimienta blanca 
2 cucharadas. Manteca 
9 tallos de espárragos 
1 taza de vino tinto 
1 taza de caldo de res 
1 cucharada. Aceite espray 
1 ramita de perejil 


Direcciones: 


1. Envuelva firmemente la loncha de prosciutto alrededor del 
filete, utilizando un par de palillos y un poco de film trans- 
parente. Dejar de lado. 


2. Cocine a fuego lento el vino tinto hasta aproximadamente 
de volumen, luego agregue el caldo de res y continúe coci- 
nando a fuego lento hasta que vea un jugo más espeso y 
brillante. 
  
3. Coloque los filetes en una plancha caliente y cocínelos 
por ambos lados hasta que aparezcan marcas en la carne 
(aproximadamente un par de minutos por cada lado) y 
luego termine en el horno durante aproximadamente 6 a 
12 minutos (dependiendo de cómo le gusten los filetes) a 
aproximadamente 180°. C/350°F. 


4. Escurrir y triturar las patatas, añadir unas cucharadas de 
leche, un buen trozo de mantequilla, sal y pimienta blanca. 
  
5. Coloque los espárragos recortados en la sartén con 
mantequilla derretida y revuelva suavemente durante unos 
minutos dejando los espárragos al dente. 
  
6. Arma tu comida 


  
Disfrutar 


Filete Miñón 


El sabroso prosciutto complementa el tierno y apreciado filet mignon.  
Este platillo se derretirá en tu boca con su textura tierna. 
Se complementa con una brillante reducción de caldo de res/vino tinto y 
se puede servir con tus vegetales de temporada favoritos. 

Fortaleza pa Famia 


Sinceramente, Pastor Marcel Balootje 


PASOBRA Señor Dios ta un solo y un escudo: Señor ta 
duna gracia y gloria. E no ta keda sin duna loke ta bon na 
esnan cu ta cana den rectitud (Salmo 84:11). 


Tur mayor ta preocupa cu e situacion cu ta reina, bao di 
nos hubentud, kico ta pasando, y kico ta bay pasa, y con 
cos a bira asina, pero locual nos no tin di lubida, cu tur 
locual nos sembra nos lo cosecha. Pasobra Dios su wowo 
t’ey tur caminda, y Dios ta mira tur cos y e ta cuida nos 
yiunan, pero nos tin un deber cu Dios, y esey ta cu nos 
mester lanta nos yiunan den e disciplina y instruccion di 
Señor. 


Ningun mata no ta crece si e no wordo muha, y cuida, y si 
bo kier bon fruta for di un mata, bo mester dedica tempo 
na su crecemento. Placa ta necesario den un cas, mester 
cubri gastonan y cumpra cuminda pa famia, esey tambe 
ta deber di mayor, pero atencion pa nos yiunan ta bini na 
prome luga, pasobra material no por reemplasa amor. 


Hopi mayor ta bisa: No tin un cos cu mi no ta cumpra pa mi 
yiunan, e muchanan aki tin tur cos, cada un tin un TV di 32 
inch den su camber, cada un tin su iPhone, cada un tin su 
tablet, y awor ta bin e pregunta cual ta e ultimo biaha como 
mayor a sinta papia cu nan tocante e palabra di Dios? 


E mundo cu su maldad, malicia y inmoralidad, ta haci tur 
locual ta posibel, pa hala e hoben den scuridad, pasobra 
nos no mester lubida cu nos lucha no ta contra carni y 
sanger (Efesionan 6:12), y esun cu no kier a kere y ta haci 
bofon, awor ta mirando locual cu ta sosode. 


Manera ta skirbi den Genesis capitulo 6:5 - E ora ey Señor 
a mira cu maldad di hende tabata grandi riba tera. Y cu tur 
intencion di e pensamentonan di su curason tabata contin- 
uamente maldad so. 


Y esey ta locual nos ta confronta awendia, maldad, malicia, 
inmoralidad, abominacion, rebeldia, arogancia contra 
Dios, un falta di respet y temor di Dios inmenso, tanto den 
palabra como den conducta. 


Pero den tur locual cu ta pasa, y ta bay pasa, pasobra mien- 
tras cu nos ta cera nos wowo anochi, e mundo di maldad 
no ta para keto, p’esey nos mester confia den Dios, y sigui 
persevera den su palabra, pasobra E ta e unico respaldo 


cu nos tin. 


Ora hende no por cu algo nan ta hala para un banda y bisa 
cu nan no por, cu nan no ta alcansa, pero Gloria na Dios, 
cu E si no ta lubida riba su pueblo, Dios no ta cambia, Dios 
ta Todopoderoso, e a priminti cu e lo no bandona, tampoco 
desampara esnan cu ta kere den dje. 


Ken ta sabi? Lage paga bon tino na e cosnan aki, y considera 
e misericordia di Señor (Salmo 107:43). 


Lot tabata bibando den Sodoma y Gommora y e tabata 
haci oracion, pasobra e a ripara cu e situacion rond di dje 
tabata hopi malo, y Dios a tene cuenta tambe cu e interse- 
cion di Abraham, y a manda angelnan bay saca Lot for di e 
situacion cu e tabata aden. 


Mesun Dios t’ey pa nos awe como mayor y pa tur nos 
yiunan, y ora nos confia den Dios, e lo manda angelnan pa 
cuida nos yiunan tur caminda cu nan bay. 


Dios t’ey pa tur esnan cu ta confia, E ta mesun Dios. 


Confia den Dios, Dios no ta cambia 

Lagrima y flor por seca, 
Su recuerdonan y tur loke el a haci pa nos 
lo keda graba pa semper den nos mente y curason. 
“Cerca Dios mi alma ta na paz. 
Di dje mi salbacion ta bini.” 
Salmo 62:1 


Cu profundo tristesa den nos curason, 
pero agradecido na Señor pa tur locual el a haci y significa pa nos, 
Nos ta anuncia cu a bay sosega den brasa di Señor, 
nos tata, ruman, omo y welo: 


Sr. Bibiano 
Paulino Croes 
Miho conoci como Bibi 
* 2 di december 1940 - 
† 10 di maart 2024 


Na nomber di su: 
Esposa: 
† Maria Leonora Kelly – Croes 


Compañera: 
† Jacky Danje, Ana Ramirez 


Yiunan: 
Carina y Roland Croes, Ralph Croes 


Nieto: Zedrick Croes 
Considera como nieto: Answin Lacle 


Rumannan: 
† Hendrick y Remacla Croes-Everon y 
† Mario Croes 
Cornea y † Rosimbo Croes-Biesum y famia 
Lorenzo (Miano) y Jolanda Croes-Rafini y famia 
Juan (Ety) Croes y famia 
Luciano (Lucio) y Marina Croes-Schutte y famia 
Maria (Miriam) Croes y famia 
† Chido y † Lulu Croes-Schlipken y famia 
† Nicolina y † Coco Werleman-Croes y famia 
† Susanna y † Ishi Maduro-Croes y famia 
† Carmen y † Casper Kunfermann-Croes y famia 
† Stella y Tai Fung Lee-Croes y famia 
Jacinto y Dora Croes-Croes y famia 
Erna y † Eddy Hoevertsz-Croes y famia 
Filomena Croes y famia 
† Harry y Ligia Croes-Solognier y famia 
Maiky Croes y famia 
Anchie Croes y famia 
Eta y Roy Curiel-Croes y famia 
Glenda y Gilbert Jansen-Croes y famia 


Sobrino y sobrinanan, primo y primanan, comer y 
compernan Ihanan, bisiñanan, amigonan 


Y demas famia: Croes, Kelly, Biesum, Everon, Rafini, 
Schutte, Schlipken, Werleman, Maduro, Kunfermann, 
Lee, Hoevertsz, Curiel, Jansen, Solognier, Lacle, Tromp, 
Dijkhoff, Danje, Ramirez, Henric 
Ta invita pa asisti na e acto di entiero cual lo tuma 
lugar: Diasabra 16 di maart 2024 pa 4’or di atardi 
saliendo for diMisa Santa Filomena pa santana Catolico na 
Paradera. E restonan mortal lo ta reposa den misa for di 2or 
di atardi. 


Famia, amigo y conocir cu ta desea di compaña nos un rato 
den e dianan prome cu despidi di nos tata, Bibiano Croes, 
ta bon bini na Cas Ariba 31-A, entre 7or y 9or di anochi. 


Disculpa nos si den nos tristesa nos por a lubida di 
menciona un of otro famia.Nos ta lamenta cu despues di 
entiero no ta ricibi bishita di condolencia na cas. 


Staff y personal di Colegio Nigel Matthew kier a anuncia fayecimento di 


sr. “ Bibiano Paulino Croes” 
Tata di nos rector (RC) sr. Ralph Croes. 


Colegio Nigel Matthew ta extende su profundo 
condolencia na famia di e defunto. 


Cu sr. Bibiano Paulino Croes sosega na paz. 


“Señor ta mi wardador, mi no tin falta di nada. 
Den cunucu di yerba berde e ta pone mi sosega” 
Salmo 23: 1,2 


Cu hopi dolor na nos curazon pero conforme cu 
Dios su boluntad nos ta participa cu a fayece na 
Ocala Florida nos esposa, mama, wela, ruman, 
tanta, sobrina y prima stima 


Ivy Marcia Tang 
Yuk-Comenencia 
*05-06-1963 – †01-03-2024 


Acto di ceremonia di despedida lo 
wordo anuncia despues. 


DEN cuadro di observacion di dia nacional, 18 di maart, dia di Aruba su 
Himno y Bandera 2024, DNM lo ta cera henter dia. Nos oficina na B v/d 
Veen Zeppenfeldtstraat #7 situa na San Nicolas lo ta cera. Pa cualkier 
eventualidad por notifica via un mensahe riba nos plataforma di Facebook 
messenger @dnmaruba. Pa melding di urgencia tocante naturalesa y 
medio ambiente por haci esaki 
via Polis. DNM ta habri bek riba 
diamars 19 di maart pa brinda 
su servicionan. 


DNM ta felicita henter pueblo 
di Aruba cu e dia aki. DNM ta 
urgi pueblo henter pa uza sano 
huicio y disfruta sanamente. 
Alabes nos ta boga pa un y tur 
tene nos Aruba limpi y liber di 
sushedad. E dia aki sali hunto 
den famia y amigonan pa honra 
nos isla y e logronan di por tin 
nos mesun identidad. Feliz dia 
di Himno y Banera 2024! 


Directie Natuur en Milieu lo 
ta cera dialuna 18 di maart 

Ma Abo ta Esun cu a saca mi 
for di bariga di mi mama; 
Bo a haci mi confia tempo cu mi tabata 
na pecho di mi mama. 
For di mi nacemento mi a wordo entrega na Bo; 
for di den bariga di mi mama Bo tabata mi Dios. 
Salmo 22: 9-10 


Cu profundo tristeza na nos curason nos ta 
anuncia fayecimento di nos ser stima: 


Mia Marienne 
Geerman 
*27-12-2023 - †09-03-2024 


Na nomber di su: 
Mayornan: 
Maurienne Pablo 
Giomar Geerman 


Ruman: 
Gion Geerman 


Welanan: 
Iris Palm 
Joanne Kock 


Welonan: 
Maurits Pablo y Suzanne Mackay 
Juni y Ruthmila Geerman Jansen 


Tanta y omonan: 
Mauson Pablo y Sheny Montero. 
Jaydrick Geerman 
Maurilyanne Pablo 
Sislaine Geerman 


Omo y tantanan Grandi: 
Samantha Palm y pareha 
Jeremy Palm y Raisa Llanes. 
Marianne Pablo y yui 
Leonitza Royer 


Madrina y padrino: 
Nicole Danies y Mauson 


Bisa wela y welonan: 
Emery y Clotilde Palm-Morales 
Mariano Pablo y Anchie Smolders 
Eugenio y Imelda Geerman Noguera 
Lucia Maduro y famia 
Fresia Tromp y famia 


Tatara welanan: 
Maria Auxiliadora Palm Dirksz 
Hacintha Paesch y famia 


Primonan y prima stima: 
Tariq jr Ohab, Samriq Ohab,Monifa Hersisia, 
Samir Croes,Jeremy Palm, Jamal Stamper 


Demas famianan: 
Palm, Pablo, Geerman, Hoek, Morales, 
Noguera, Maduro,Tromp, Dirksz,Ohab, Hersisia, 
Croes,Paesch, Kock, jansen,Danies, Ras, Hart. 


Ta invita pa acto di entiero diabierna 15 maart 
2024 di 9-10 di mainta na Aurora Funeral 
Home. 


Despues pa Santana Central na Sabana 
Basora. 


Nos disculpa si den nos tristesa nos por a 
lubida cualkier persona. 


“Señor ta mi wardador, mi’n tin falta di nada. 
Den cunucu di yerba berde e ta ponemi sosega. 
E ta hibami na awa trankil, 
pa mi bolbe haña forsa”. 
Salmo: 23 


Cu profundo tristesa na nos curason nos ta 
anuncia fayecimento di: 


Rafaela Maria Croes 
*24-10-1939 †08-03-2024 


Na nomber di su: 
Compañero: 
†Pedrito Erasmus 


Yiunan: 
Diana Erasmus 
Janine Croes 


Mescos cu yiu: 
Jeremy Dirksz 
Adonai Henry 


Rumannan: 
†Efraim, Frida Croes-Schönherr y famia 
Aurora Croes y famia 
Aura, Janaika y Juleeza Croes 
Osbaldo Croes 
Rudolf Croes y famia 
†Robert (Robby), Justina Croes-Werleman y 
famia 
Rosimbo (Timo), Maria Croes-Maduro y famia 


Swa y Cuñanan: 
†Jacobo, †Rufina Erasmus-Boekhoudt y famia 
†Vicente, †Ida Erasmus-Gill y famia 
†Juanita Erasmus 
Sira, Juan Semeleer Erasmus y famia 
†Ita Erasmus y famia 
†Elio, Antonia Erasmus-Martinez y famia 
Annie, Erwin Vis-Erasmus y famia 
Bettie, Casin Giel-Erasmus y famia 
Norma Erasmus y famia 


Ihanan: 
Sergio Tromp, Gregory Donata, Gio Franken 


Primo y primanan, sobrino y sobrinanan, bon 
bisñanan y na tur bon amistad nan di cas. 


Amiga di cas: Maureen Dirks, Dayla Maduro 


Bon amiganan: 
Dita Wever, Mercedes Pieters, Eileen Snijders, 
Manirma Lampe, Vilma Tromp, Lucila Croes 


Demas famianan: 
Croes, Erasmus, Schönherr, Werleman, 
Maduro, Boekhoudt, Gill, Semeleer, Martinez, 
Vis, Giel, Kelly, Tromp, Weller, Zievinger, Lacle, 
Geerman 


Nos ta invita tur famia y conocirnan pa asisti 
na e acto di entiero cual lo tuma lugar na 
Kerki Protestant na Piedra Plaat diamars 19 
di maart 2024, di 9’or pa 11’or di mainta. 
Despues lo sali pa Santana Protestant na 
Piedra Plaat. 


Nos disculpa si den nos tristesa nos por a 
lubida di menshona un of otro nomber 
di famia y of amistad, nos ta lamenta cu 
despues di entiero nos no por ricibi bishita na 
cas. 


Mino a muri Dios a hibami na un paraíso priminti. 
Señor ta mi wardador, Mi’n tin falta di nada ” 
Salmo:23 


Cu inmenso dolor na nos curason pero conforme 
cu Dios su boluntad nos ta anuncia 
fayecimento inesperadamente di nos Tata, Ruman, 
Welo y Bisawelo Stima: 


Ricardo Julian Thomas 
Mihor conosi como:“ Shonri / Chompi Chompi “ 
*09-01-1940 ~ †08-03-2024 


Na nomber di su: 
Esposa: 
†Maxima (Maxi) Ramona Colina E/V Thomas 


Yiunan: 
Richard (Ricky) Thomas 
Rubert (Ruby) Thomas 
Ryangela Thomas 


Nieto(a)nan: 
Rysbel, Ryanis, Rayziel, Ricardo, Brizzie, Ryalin y 
Ryseph 


Bisanieto(a)nan: 
Roan, Rylena, Roos y Raeon 


Rumannan: 
†Lucasio (Rudy) Thomas y Famia 
Rosa Irausquin E/V Thomas y Famia 
Rosendo Thomas y Famia 
Rita Thomas y Famia 
Reinalda(Reina) Maduro E/V Thomas y Famia 
†Elvira Thomas y Famia 
Nelson Thomas y Famia 


Tanta: 
Fabia Perez y Famia nan na Hulanda 


Swa, Sobrino(a)nan y demas Famia na 
Venezuela, Aruba, Bonaire, Curacao y 
Hulanda 


Mihor amigonan na Venezuela: 
Ernesto German y Famia 
Alberto Diaz y Famia 
Sofia Quilotte y Famia 
Felix Olivares y Famia 


Demas Famia: 
Thomas, Colina, Angela, Castellano, Franken, 
Veltman, Geerman, Bryson, Hodge, Irausquin, 
Maduro, Quandt, Perez, Prada, Hoek, 
Semeleer, Raghunath, Tromp, Lacle, Akkari, 
Henriquez, Roch, De Lannoy, Ras, Sint-Jago, 
Refunjol, Fowett, Nuesh, Nava. 


Ta invita pa e acto di entiero cu lo tuma 
luga Diahuebs 14 di Maart 2024 di 2:00pm pa 
4:00pm na Aurora Funeral Home. 
Despues lo Sali pa Santana Central na 
Sabana Basora. 


Nos disculpa si den nos tristesa nos por a 
lubida algún famia of conocí. 


Nos ta lamenta cu despues di entiero nos no 
ta ricibi bishita di condolencia na cas. 


Ta pidi pa tur cu lo ta presenta pa bisti e 
siguiente colornan: 
Blauw cla, Blanco, Beige 


Diahuebs, 14 Maart 2024 
AWEMainta 
OBITUARIO 
37 


Mi Dios, Mi Señor, Mi Salbador 
Cu Bo amor infinito tenemi den Bo braza 
Ya no tin scuridad 
Unicamente Bo Luz briyando 


Cu profundo tristesa na nos curason pero 
conforme cu boluntad di Dios nos ta anuncia 
fayecimento cristianamente di: 


Felephina Maria Tromp 
Mihor conoci como “Pechi” 
*23 augustus 1926 - †06 maart 2024 


Na nomber di su: 
Rumannan: 
†Felix y Maria Tromp-Tromp y yiunan 
†Dominico Tromp “Shonco” 
†Guillermo Tromp y yiunan 
†Cecilio Tromp y †Edwina Krozendijk-Tromp y 
yiunan 
†Reynaldo Tromp 
Rafael Tromp y †Estela Tromp-Farro y yiunan 
Heraclea Giel-Tromp “Graciela/Comer” y 
†Mario Giel y yiunan 


Na tur su primo y primanan, sobrino y 
sobrinanan, ihanan, comer y compernan, 
cuñanan, bisiña y conocirnan 


Demas famia: 
Kelly, Tromp, Giel, Irausquin, Werleman, Perez- 
Zarate, Braafhart, Hawkins, DeLanooi, Krozendijk, 
Henriquez, Floranus, Scoop, Martis, Plaate, 
Croes, Stewart, Lodoño, Ruiz, Kock, Jones, 
Loefstop 


Na su ayudantenan cu a cuide na cas: 
Wendy, Zhenia, Monique y na Stichting Thuiszorg 
na Jaburibari. 


Nos ta invita tur famia y conocirnan pa asisti na 
e acto di entiero cual lo tuma lugar na Misa Sta. 
Filomena na Paradera diabierna 15 di maart 
2024, di 12’or pa 4’or di atardi. 


Despues lo sali pa Santana Catolico na 
Paradera. 


Nos disculpa si den nos tristesa nos por a lubida 
di menshona un of otro nomber di famia y of 
amistad, nos ta lamenta cu despues di entiero 
nos no por ricibi bishita na cas. 


“Dios ta amor... y amor ta Dios, 
maske mi no ta na e mundo aki, tur dia lo mi ta 
banda di boso Curazon, mi por stens di loke Señor 
ta hasi”. Salmo 33 


Cu dolor na nos curason, nos ta participa 
fayecimento di nos ser stima: 


Sr. Rosimbo Werleman 
Mihor conoci com “Ronny of Oi” 
*06-05-1959 - †09-03-2024 


Acto di entiero lo wordo anuncia despues 


Perdida di un mama ta un di e dolornan di mas grandi 
cu un curason por conoce. Pero su amor, bondad 
y sabiduria lo biba pa semper y lo t’ey cu nos pa 
eternidad. 


A bai drumi dushi den brasa di senor, nos kerida mama, 
oma, ruman, tanta, prima y amiga: 


Filomena “Mena” 
Teresita Laclé 
Sunrise: 22-06-1951 - Sunset: 11-03-2024 


Na nomber di su: 
Mama: 
†Natividad Sira Laclé-Oduber 


Tata: 
†Juan Ovid Laclé 


Yiunan: 
Zulaika Briezen y Sandro de Cuba 
Milouska Briezen y Jeffrey Lopez 
Franchesca Briezen 


Nietonan: 
Devin, Ian y Isabella de Cuba 
Kane y Stevie van Heusden 
Zyra Flanegin 


Tata di su yiunan: 
†Juan Mario Briezen 


Rumanan: 
Frieda y Glyn Morgan 
†Ronny y Marie Pierre Laclé-Fénart 
† Dolfi y Vivecca Laclé-Chirino 
Johnny y Dilaila Laclé-Harms 
Rafael y Vera Laclé-Gomez 
† Ethlyne Laclé 
Dennis Laclé 
† Glenn y Trina Laclé-Maduro 
Mary Laclé 
Steve y Odalis Laclé-Lopez 
Subrina y subrino nan: 
Mark, Marice, Esmee, Paco, † Dave, Alvin, Levi, Ewald, 
Oswald, Joanaila, 
Ralph, Melissa, Marilynn, Annuard, Thierry, Odille, Odina 


Ex-suegra/o: 
†Juan y Aida Briezen-Ridderstap 


Ex-Swa nan: 
Glenn Briezen y famia, Eddy Briezen y famia 


Persona/famia nan cu a nifica hopi pa nos mama: 
Gaby Laya, Jenny Paredes, Edline, Imelda, Daisy Weller, 
† Ronny Werleman, Famia van Heusden, Lehmann & 
Davelaar, Hubert de Cuba y famia, Urbano Lopéz y 
famia, Famia Flanegin, Teresita & Chemmy Dubero, Mary 
Munoz, Gershom Oduber y famia, Miriam van Bochove 
– Oduber y famia, Henneke & Lambert Naudin-Ten Cate 
y famia, Ageeth & Theo Kok, Ursulita Tromp- Ridderstap 
y famia, Famia Cornelis-Pera, Famia Hurkmans-Souza, 
Famia Meerendonk, Famia Lejeuz-Gumbs, † Felepa 
Saladin-Oduber, † Stella Oduber y full famia Laclé y 
Oduber 


Amiganan: 
Violeta Dijkhoff, Edna Croes, Aantje Vrolijk, †Rosleen 
Oduber 


Su tanta y omo nan, primo y prima nan y demas famia. 


Personal di Wondenpoli, Light Life, Faith & Hope, Afdeling 
B3 y B4 di Hospital, Imsan Diabetic Center. 


Ta invita pa acto di condolencia cu lo tuma lugar 
diabierna 15 di Maart 2024 na Aurora Funeral Home di 
7-9 pm. 


Su “Celebration of Life” lo tuma lugar diasabra 16 di 
Maart 2024 na misa Santa Filomena na Paradera di 9-11 
am. 


Preferibelmente bin bisti den colornan alegre. Despues di 
entiero, no ta ricibi bishita na cas. 


Nos disculpa si den nos tristesa nos por a lubida di 
menciona un of otro famia y amistad. 


Anuncio di fayecimento 


Patricia Tromp 
Mihor conoci como Tisha 


Na nomber di su: 
Yiunan: 
Patrick Ruiz y Melissa Ruiz-Maduro 
Darline y Jhonny Bedoya Gonzalez 


Nietonan: 
Terrick Ruiz, Emma Ruiz, Tessa Ruiz, Chloë Ruiz, Thiago 
Bedoya Ruiz, Gianna Bedoya Ruiz, Mateo Bedoya Ruiz 


Tata di su yiunan: 
Donald (Donny) Ruiz y pareha 


Mayornan: 
†Hypolito (Poli) Tromp 
†Mercedes Tromp-van der Biezen 


Rumannan: 
†Rosalinda (Linda) Croes-Tromp 
Glenda y Pete Geerman-Tromp 
Lisette (Liesje) Tromp 


Manera rumannan: 
† Ricalda (Cada) Winterdal y famia 
Myrna y Alberto van der Biezen y famia 


Subrinonan: 
Geraldine Geerman y Jonovan Dubero y yiunan, Gerrit 
Croes, Michael Geerman, Marynelle y Alexander Ras-van 
der Biezen y yiunan 


Tanta y omo stima: 
Mary Giron-Van der Biezen y famia 
Ambrosio (Shito) y Arnolda Van der Biezen-Pourier y 
famia 


Tantanan: 
†Anita y Luis Figaroa-Tromp y famia 
Veronica van der Biezen y famia 
Celestina van der Biezen y famia 


Omonan: 
†Gregorio y Lodewika Tromp-Figaroa y famia 
Aniceto Tromp y famia 
Dominico y Elsa Tromp-Figaroa y famia 
Eulogio (Okko) Tromp y famia 
Jose Tromp y famia 
Max y Filomena Tromp y famia 
Gregorio (Goy) Van der Biezen y famia 
Victor van der Biezen y famia 


Famia di nuera: 
Sergio y †Sylvia Maduro 
Cheryl y Tom Buchman y yiunan 
Michael y Vanessa Maduro 
Jeffrey Maduro 


Famia di nuero: 
Yolanda Ramirez 
Juliana Ramirez 
Genesis Orman 


Amiganan stima: 
Evelyne, Sheila, Rina, Carina 


Bon amigo: 
Dusley Nicholson 


Y demas famia: 
Tromp, Croes, Ruiz, Geerman, Van der Biezen, Bedoya, 
Figaroa, Pourier, Giron, Maduro, Werleman, Correa, 
De Cuba, Winterdal, Damon, Semeleer, Ras, Guedez, 
Gomez, Kock, Willems, Oduber, Boekhoudt, Yarzagaray, 
Wolf, Flanegin. 


Nos ta pidi disculpa si nos por a lubida algun familiar di e 
defunto. 
Ta lamenta cu despues di entiero no ta ricibi bishita di 
condolencia na cas. 


E ta nos deseo pa enbes di manda krans pa haci un 
donacion pa Edmund Harms Foundationof Fundacion 
Hospice Atardi den nomber di e defunto. 


Acto di entiero ta tuma lugar na Pro Catedral San 
Francisco, diasabra 16 di maart 2024 di 1 pm – 3 pm 


